Huvilaelämää ja mökkiruokaa: 2015\nJoulun graavilohi rosépippurilla ja calvadosilla\nNyt viimeistään on aika pistää lohi suolaantumaan. Fileoin kirjolohen ja laitoin puolet suolaan ja puolet tein ruuaksi. Aattona voi sitten maistella miltä kala maistuu, mutta suolakala on aina hyvä joulun alkupalapöytään. Nyt maustoin lohen rosépippurilla ja calvadosilla.\n1 lohifilee (noin kilo)\n2 rkl karkeaa ruususuolaa tai merisuolaa\n2-3 rkl rosépippuria\npieni loraus calvadosia\nLaita lohifilee nahkapuoli alaspäin leivinpaperille ja ripottele reilu annos karkeaa suolaa kalalle. Reipas annos myös rosépippureita ja lopuksi pieni loraus calvadosia. Voit myös kastella kalan ensin calvadosilla ja sitten laitta suolan ja pippurit päälle.\nKääri leivinpaperi kalan ympärille ja kääri paketti vielä tiukkaan alumiinifoliolla. Jos epäilet, että nesteet valuvat jääkaappiin, voi paketin vielä työntää muovipussiin ja sulkea koko komeuden hyvin.\nKääntele pakettia muutaman kerran suolaantumisen aikana.\nAnna olla jääkaapissa pari päivää. Sitten kaavi suolat ja pippurit pois ja leikkaa kauniita viipaleita irti nahasta ja aseta tarjolle, vaikka rosépippurilla maustetun sinappikastikkeen kanssa. Tai kokeile rosépippuri-majoneesia.\nSinappikastike graavilohelle – rosépippurilla maustettuna\n½ dl valmista makeaa ja väkevää sinappia\n½-1 tl rouhittuja rosépippureita\nKastikeainesten pitää olla huoneenlämpöisiä.\nSekoita sinappi, sitruunanmehu, suola ja pippuri kulhossa. Lisää öljyä ensin tipoittain ja sitten ohuena nauhana koko ajan voimakkaasti vatkaten.\nLähettänyt Satu W klo 21.47 2 kommenttia:\nTunnisteet: alkupalat, calvados, graavaus, graavilohi, helppo, joulu, jouluruoka, rosepippuri\nSini-valkoiset itsenäisyyspäivän piparit\nViime viikonloppuna vietimme tämän joulunajan ensimmäisiä glögi-juhlia ja meillä oli vuoden 2015 Blossan kunniaksi sini-valkoinen teema. Leivoin joulupipareita ja koristelin ne Maku-lehden inspiroimana sini-valkoisin kuvioin. Osasta tein pyöreitä pipareita ja marmoroin ne kukkakuvioin ja osaan vain pursottelimme Bengtin kanssa erilaisia kuvioita.\nPipareista tuli ihan kivoja, mutta mitään koristelun taidonnäytteitä ne eivät olleet. Vähän täytyy harjoitella vielä koristelua.\nMittaa kattilaan siirappi, sokeri ja mausteet. Kuumenna seosta, kunnes se kiehahtaa. Lisää paloiteltu voi ja sekoita tasaiseksi.\nKaada seos suureen kulhoon ja anna sen jäähtyä huoneenlämpöiseksi. Lisää munat yksitellen hyvin sekoittaen.\nSekoita toisessa kulhossa keskenään jauhot, sooda ja suola. Lisää jauhoseos siirappiseokseen sekoittaen vain sen verran, että taikina on tasaista. Peitä kulho kelmulla ja nosta se jääkaappiin tekeytymään seuraavaan päivään.\nKauli taikinaa levyksi ja paina piparimuoteilla kuvioita taikinasta. Nosta piparit leivinpaperin päälle pellille.\nPaista piparkakkuja 175-asteisen uunin keskitasolla noin 7 minuuttia. Seuraa paistoaikaa, koska piparkakut palavat helposti.\nAnna jäähtyä ja valmista pikeerit.\nValkoinen, ohut pikeeri\n+ sinistä väriä koristelua varten\nPaksumpi valkoinen pikeeri reunaan\nValmista pikeerit. Erottele kananmunista valkuaiset. Varmista, että yhtään keltuaista ei pääse valkuaisen joukkoon. Sekoita sen jälkeen tomusokerit valkuaisten joukkoon.\nVärjää noin 1/4 ohuesta pikeeristä siniseksi pastavärillä tai jauhevärillä. Siirrä sininen pikeeri ja paksumpi valkoinen pikeeri pursotinpusseihin ja leikkaa kulmiin pienet reiät. Laita loppu ohut pikeeri pursotinpussiin, jossa on vähän isompi reikä.\nPursota jäähtyneisiin pyöreisiin piparkakkuihin reuna valkoisella paksummalla pikeerillä. Pursota ja levitä tasainen kerros ohutta valkoista pikeeriä ympyrän sisäpuolelle. Voit käyttää veistä tai lusikkaa levittämisen apuna.\nPursota sinisellä pikeerillä ympyröitä valkoisen pikeeripinnan päälle tasaisin välein.\nVedä cocktailtikulla tasaisia vetoja vuorotellen piparkakun keskustasta reunoja kohti ja toiseen suuntaan reunoista keskustaa kohti. Anna koristelun kuivua.\nLähettänyt Satu W klo 21.28 Ei kommentteja:\nTunnisteet: glögi, itsenäisyyspäivä, joulu, pikeeri, pipari, piparkakku\n21. marraskuuta satoi tänä vuonna ensilumi mökille. Lunta satoi lauantaiaamusta aina sunnuntai-iltaan, kunnes lähdettiin taas etelään. Teimme lumitöitä molempina päivinä, mutta sitä mukaan kun aurasimme, uutta lunta tuli taivaalta. Välillä oli taukoja ja jopa aurinko vähän paistoi jostain pilvenraosta, mutta aika talviset olivat kelit.\nAjoin perjantaina yksin mökille, kun Bengt jo oli siellä. Kun lähdin ajamaan oli aivan sateista ja mustaa, mutta jossain Riihimäen ja Hämeenlinnan välillä iski todella tiheä lumipyryalue vastaan ja sitten nopeudet tippuivat 50-60 km/h paikkeille. Näin köröteltiin etummaista autoa seuraten Tampereelle, jonka jälkeen lumisade vähän hellitti. Lunta oli ja sitä tuli koko ajan taivaalta aina lähelle pohjanmaan rannikkoa, mutta Tampereen jälkeen pystyi jo ajamaan suunnilleen 80 km/h.\nVaasan seudulla oli samanlainen keli kuin oli ollut Espoossa - mustaa, märkää ja pimeää.\nHuolimatta lumentulosta, järvi oli edelleen sula. Sula vesi ja valkoiset hanget rannoilla oli mielenkiintoisen näköinen ja kaunis kontrasti, josta napsin monta kuvaa.\nLaitoimme myös ensimmäiset rasvapallot linnoille. Ensi kerralla laitetaan vähän enemmän ruokaa, mutta eiköhän nämä auta alkuun.\nEmme ole käyneet pitkään aikaan mökillä - koko syksy on ollut kiirettä ja pitkiä viikonloppuja ei oikein ole ollut mahdollista pitää. Joten lumi pääsi yllättämään myös ennen kuin sato oli korjattu. Tässä on kuva porkkana- ja punajuuripenkistä sekä penkin sato. Myös perunat olivat korjaamatta - joten syömme jouluna oman maan uusia perunoita!\nKoska lumi tuli lämpimään maahan, oli multa vielä aivan pehmeää ja kasvit oli helppo poimia lumen ja mullan seasta,\nRipustimme jouluvalot uuteen vilpolaamme. Kesäkalusteet jäävät talveksi pikkuhuoneeseemme -kynttilät ja lyhdyt sekä jouluvalot tuovat tunnelmaa. Saunan jälkeen on ihan istua terassilla ja katsella järvelle - tai nauttia pimeydestä ja kynttilöistä.\nKirkkaa lamput ja värikkäät lyhdyt - ihanaa talvitunnelmaa!\nKuukin yritti paistaa lauantai-iltana lumipilvien kiitäessä aina välillä kuun yli.\nLauantaina katselin kahta sorsaa, jotka uiskentelivat rannan tuntumassa. Eikö nämä reppanat osaa lähteä etelään! Kohta järvi jäätyy eikä järvellä ole virtapaikkoja, jotka pysyisivät talvella sulana.\nNäin 4 sorsan perheen, kun kamera oli muualla kuin käden ulottuvilla, mutta nämä kaksi sain kuvaan vähän myöhemmin iltapäivällä.\nTämä petolintu liiteli lumisateessa aivan matalalla pitkin järven keskikohtaa. Kävi kaartamassa puiden yläpuolella ja palasi saamaa reittiä pitkin järveä takaisin päin. Saalistusreissulla - mutta mitä etsimässä?\nMyös lauma joutsenia kierteli ja kaarteli pitkin järveä. Näin ne kumpanakin päivänä - ja sama ajatus kuin sorsien kanssa - hus, menkää etelään! Kohta tulee talvi oikein todenteolla ja pelkään, että nämä hienot linnut jäätyvät täällä...\nPäivä on lyhyt ja vaikka aurinko vähän yritti pilkistää lauantaina, niin paljon valoa siitä ei lähtenyt.\nSunnuntaina ilma hieman jäähtyi, vaikka lumisade edelleen oli lähes suojalunta, niin kahden päivän sateet alkoivat hyytämään järvenpintaa ja vesi liikkui tummana, öljymäisenä. Rantaan kasaantui luminen pinta, joka ei ollut jäätä, mutta hyvin lähellä sitä.\nNäin kaunista oli ensilumen viikonloppu. Ensi kerralla jo kenties kunnon talvikuvia!\nLähettänyt Satu W klo 17.51 Ei kommentteja:\nTunnisteet: ensilumi, joutsen, järvi, maisema, merikotka, sorsa, talvi, talviruokinta\nIsänpäivä. Bengt lähti poikien kanssa syömään – pojilla oli joku yllätys isälleen… Minä tein nopean juustokakun rahkoista ja liivatteesta. Vähän rasvaa ja vähän sokeria – paljon terveellistä rahkaa. Eli kuohkea, mutta niin vähäkalorinen kuin mahdollista, oli tavoite. Katsotaan miten onnistuu!\nTein kaksi rahkaseosta, jonka toisen maustoin appelsiinilla ja toisen lakritsijauheella.\nMassat olivat samanpaksuisia, joten valutin ne seepraraidoiksi samaan tapaan kuin Kinuskikissan ohjeessa. Jos kaapissa olisi ollut vähän keltaista väriä, olisin värjännyt appelsiinirahkan keltaiseksi ja lakritsiraidan ruskeaksi tai tummemmaksi, mutta keltainen väripullo oli aivan tyhjä, joten värit jäivät nyt laittamatta. Mutta vinkkinä, jos haluat raidoista enemmän erottuvat, värjää raidat.\n1 pussi Fazer Keksimurua (175 g)\n2 prk maustettua rahkaa appelsiini (à 200 g)\n2 prk maustettua rahkaa vanilja (à 200 g)\nappelsiinin kuorta raastettuna tai appelsiininmakuisia nonparelleja\nLisää sulatettu voi keksimuruihin. Mausta lakritsijauheella (jos haluat).\nPingota leivinpaperi irtopohjavuokaan (Ø 22 cm). Taputtele seos sen päälle. Vie pohja kylmään siksi aikaa kun teet täytteet.\nLaita liivatelehdet kylmään veteen. Purista appelsiinin puolikkaasta mehu.\nYhdistä rahka ja sokeri.\nSulata valutetut liivatelehdet kiehuvan kuumaan appelsiinimehuun. Kaada seos rahkaan ohuena nauhana hyvin sekoittaen. Lisää lopuksi vaniljavaahto.\nYhdistä rahka ja sokeri sekä lakritsijauho.\nKaada täytteet vuokaan murupohjan päälle kaataen vuoan keskelle ensin noin desin toista täytettä ja sitten desin toista täytettä. Jatka näin raita raidalta naputtaen välillä vuokaa pöytää vasten, jotta raidat laskevat alaspäin. Älä viivyttele raitojen teon kanssa, koska jos täyte alkaa paksuuntumaan liikaa, raitojen teko vaikeutuu.\nPeitä kuvulla tai lautasella ja vie kylmään. Hyydytä kakkua jääkaapissa vähintään 3 - 4 tuntia. Irrota hyytynyt kakku vuoasta veitsen avulla. Siirrä vadille.\nKoristele kakku nonparelleilla tai kuumalla vedellä pestyn appelsiinin raastetulla kuorella. Nonparellien alle voit ripotella hieman lakritsijauhetta.\nVinkkinä: jätä pinta raitoineen paljaaksi, mutta koristele reunat appelsiininmakuisilla nonparelleilla.\nps. Ensimmäisten palojen jälkeen voin todeta, että upea kakku! Hieno yhdistelmä appelsiinia ja lakritsaa. Nam! Suosittelen kokeilemaan. Määrätkin menivät heti kerralla oikein :)\nLähettänyt Satu W klo 0.17 4 kommenttia:\nTunnisteet: appelsiini, hyydykekakku, isänpäivä, juustokakku, kakku, lakritsi, lakritsijauho, maustettu rahka, seepraraita, täytekakku\nLähettänyt Satu W klo 17.18 Ei kommentteja:\nHalloween juhlaan kuuluu kurpitsa eri muodoissa. Vaikka kurpitsapiirakka on aivan ehdottomasti makeista kurpitsaherkuista paras, niin aika hyvänä kakkosena voisin nimetä nämä jouluisenmakuiset kurpitsavohvelit, joissa on tukevasti mausteita ja paksuutta – näitä jaksaa syödä korkeintaan yhden tai kaksi – ja ehkä tauon jälkeen vielä yhden ja sitten toisen…\nTee vohveleiden kylkeen omenasiiderisiirappia – ohje tässä. Mausteinen siirappi korostaa joulun tai pumping pie-piirakan makuja eli vohveleissa maistuu kaneli, neilikka, inkivääri, ym.\nKurpitsasoseen teko - katso ohje tästä.\nKurpitsavohvelit / noin 7-8 isoa vohvelia\n4 isoa munaa, keltuaiset ja valkuaiset erotettu\n5 rkl kidesokeria, jaettuna\n2,5 dl piimää (tai kermaviiliä)\n1 tl vaniljauutetta tai aitoa vaniljaa jauhettuna\ntarjoiluun: omenasiiderisiirappi, vaahterasiirappi tai muuta siirappia,\nKuumenna uuni 100 asteeseen ja lämmitä vohvelirauta.\nSekoita isossa kulhossa yhteen jauhot, leivinjauhe, sooda, suola, kaneli, inkivääri ja muskottipähkinä. Tee keskelle kuoppa ja laita sitten syrjään odottamaan.\nVatkaa erikseen valkuaiset sähkövatkaajalla, kunnes vaahdosta tulee pehmeäitä laineita. Lisää sitten 2 rkl kidesokeria ja vatkaa kunnes vaahto on kovaa ja pysyy kulhossa käännettäessä.\nSekoita kolmannessa kulhossa maito, piimä, rypsiöljy, kurpitsasose, vaniljauute, keltuaiset ja loput 3 rkl kidesokeria. Vatkaa seosta hieman ja kaada hitaasti maitoseos jauhoseokseen koko ajan sekoittaen. Sekoittele vain kunnes nesteet ja jauhot ovat yhdistyneet (taikina saa olla hieman muhkurainen). Lisää sitten valkuaiset kevyesti nostellen taikinaan.\nVoitele vohvelirauta öljyllä ja kaada tarvittava määrä taikinaa vohvelirautaan. Paista vohvelit ja laita uuniin, jossa ne säilyvät lämpiminä. Tarjoile lämpimänä haluamasi siirapin kanssa.\nKatso resepti omenasiiderisiirapista – sopii hyvin näiden vohveleiden kanssa.\nResepti: käännetty Cooking Classy blogin ohjeesta\nLähettänyt Satu W klo 13.51 Ei kommentteja:\nTunnisteet: halloween, helppo, joulumausteet, kurpitsa, kurpitsasose, vohvelit\nJa mitä olisivat vohvelit ilman hyvää siirappia. Tässä helppo siirappi. Fariinisokeriin sekoitetaan mausteet, kaadetaan siideri mukaan (varo kuohumista) ja kiehautetaan - helppoa ja nopeaa. Mausteet korostavat kurpitsavohveleiden mausteita - kannattaa kokeilla!\n40 g voita, kuutioitu 4 osaan\nSekoita kattilassa fariinisokeria, maissitärkkelystä ja mausteita, kunnes maissitärkkelys sekoittuu tasaisesti. Lisää omenasiideri ja omenaviinietikkaa. Kuumenna keskilämmöllä ja kiehauta kokoajan\nsekoittaen. Annetaan kiehua 1,5 minuuttia samalla jatkuvasti sekoittaen. Ota pois liedeltä, sekoita joukkoon voit ja anna jäähtyä, kunnes siirappi on sopivan lämmin tarjoiluun.\nSäilytä siirappia jääkaapissa ilmatiiviissä astiassa. Lämmitä mikroaaltouunissa ennen tarjoilua.\nLähettänyt Satu W klo 13.36 Ei kommentteja:\nTunnisteet: halloween, helppo, nopea, omenasiideri, omenaviinietikka, siirappi


1. Sitte kokoontui kaikki kansa niinkuin yksi mies sille kadulle, joka on Vesiportin edessä, ja sanoivat Esralle, kirjanoppineelle, että hän tois Moseksen lakikirjan, jonka Herra oli Israelille käskenyt.\n9. Ja Nehemia, joka on Tirsata, ja Esra pappi, kirjanoppinut, ja Leviläiset jotka kansan opettivat ymmärtämään, sanoivat kansalle: tämä päivä on pyhä Herralle teidän Jumalallenne: älkäät murehtiko ja älkäät itkekö! sillä kuin kansa kuuli lain sanat, niin he kaikki itkivät.\n13. Toisena päivänä tulivat ylimmäiset isät kaikesta kansasta, papit ja Leviläiset kokoon, Esran kirjanoppineen tykö, oppimaan lain sanoja.\n18. Ja luettiin joka päivä Jumalan lakikirjaa, ensimmäisestä päivästä niin viimeiseen. Ja he pitivät juhlaa seitsemän päivää ja kahdeksantena päivänä päätöksen, tavan jälkeen.


Viimeksi päivitetty: 17.09.2018 15:54\nAllaway Oy: Puhtaampi sisäilma - helpompi hengittää\nIhminen käyttää tavallisesti vuorokauden aikana noin litran ruokaa ja kaksi litraa vettä, mutta vähintään 15 000 litraa ilmaa. Hengitetyllä ilmalla on siis kiistatta suuri merkitys terveyteen. Vietettäessä yli 90% ajasta sisätiloissa, korostuu erityisesti sisäilman puhtaus. Tutkimusten mukaan sisäilman huono laatu on yksi merkittävimmistä allergioita lisäävistä tekijöistä.\nKeskuspölynimuria käytettäessä roskat imuroidaan vain kevyttä letkua käyttäen imurin putkistoa pitkin imurin roskasäiliöön ja poistoilma ja terveydelle haitallisia pölyhiukkasia sisältävä mikropöly ohjataan poistoputkea pitkin ulos. Näin huoneilmassa olevat, muun muassa hengitystieoireita aiheuttavat allergeenit vähenevät, ilma tuoksuu raikkaalta. Myös pölyjen pyyhkimisen tarve vähenee, koska imurointi ei aiheuta huonetilaan voimakasta, pölyjä ilmaan levittävää, ilmavirtausta.\nKeskusyksikkö valitaan sijoituspaikan mukaan\nAllawayn keskusyksiköistä löytyy useita vaihtoehtoja eri kokoluokan asuntoihin sekä sijoituspaikkoihin. Esimerkiksi pieniin ja keskisuuriin koteihin tarkoitettu markkinoiden hiljaisimmalla käyntiäänellä olevat C-sarjan keskusyksiköt voidaan asentaa siivouskomeroon tai vaikkapa kodinhoitohuoneeseen. A-sarjan koneet taas voidaan asentaa tekniseen tilaan ja lämpimään tai puolilämpimään varastoon.\nValikoimasta löytyy myös Allawayn pienin Duo-keskuspölynimuri, joka voidaan asentaa myös tiloihin joissa ei ole mahdollista toteuttaa ulospuhallusta. Pienen kokonsa ansiosta Duo mahtuu hyvin siivouskomeroon ja se soveltuu hyvin pieniin rivitalo- ja kerrostaloasuntoihin sekä vapaa-ajan asuntoihin. Duo on mahdollista asentaa myös veneisiin tai asuntoautoihin ja -vaunuihin.\nVain alkuperäisiä putkia\nKeskuspölynimurin putkisto saattaa olla vain muutaman metrin pituinen, 50 metrin mittainen tai mitä tahansa tämän väliltä. Useinkaan ei tarvita pitkää imuputkistoa, sillä siivousyksikön siivousulottuvuus on laaja. Putkisto ja pienjännitejohto asennetaan kulkemaan esim. seinien sisällä ja lattian alla, saneerauskohteissa käytetään hyväksi kaapistojen sokkeleita, koteloita ja yläpohjia. Kylmään tilaan asennettaessa putkisto eristetään vähintään 50 mm:n eristekerroksella kondenssiveden muodostumisen ehkäisemiseksi.\nPutkistot myydään useimmiten erikokoisina putkipaketteina, jotka sisältävät tietyn määrän putkea, pienjännitejohtoa, imurasioita, kulmia jne. Pakettia voidaan täydentää tarvittavilla lisäosilla. Keskusyksikköön asennetaan myös poistoputkisto, joka varustetaan lähellä ulospuhallusta äänenvaimentimella sekä päätetään ulkoseinään ulospuhallusläppään. Myös poistoputki vaatii eristyksen kylmissä tiloissa.\nPutkistoina käytetään vain valmistajan ilmoittamia putkia, joiden avulla saadaan aikaan koneelle laskettu oikea imuteho. Käytettäessä muita putkia voi staattinen sähkö saada aikaan ongelmia ja väärät kulmat ja liitokset aiheuttaa tukkeutumisia, jolloin mitättömällä säästöllä aiheutetaan helposti iso lasku. Kaikki putkiasennukset ja liitokset tehdään valmistajan ohjeen mukaisesti. Kannattaakin siis tutustua ja valita keskuspölynimuri hyvissä ajoin, sillä ainakin putkiston asennus tapahtuu jo rakentamisen alkumetreillä.\nMuutama imurasia riittää\nImurasiat asennetaan miellyttävään käyttökorkeuteen, esim. samalle tasolle valokytkimien kanssa. Myös väri voidaan valita samaksi tai lähes samanlaiseksi sähkökytkimien kanssa, jolloin ulkoasusta saadaan yhtenäinen. Parhain imurasian paikka on kerroksen keskeinen tila. Tällöin jo 8–12 m:n imuletku kattaa keskiverto-omakotitalon huoneiston. Näin ollen imurasioita tulee vain yksi kerrosta kohden. Eräissä malleissa myös keskusyksikön kyljessä on kiinteä imurasia, jolloin laitteen asennuskerros ei tarvitse välttämättä omaa rasiaansa lainkaan.\nUudisrakentamisessa imurasioiden määrä voi olla tuplasti suurempi, jolloin siivousletkun pituus voi olla lyhyempikin. Valikoimasta löytyy myös venyvä rikkaimuri, jossa imuletku venyy metristä neljään metriin. Tämä on oiva apu täsmäsiivoukseen tiloissa, jotka keräävät roskaa helposti, kuten keittiö, eteinen, takan läheisyys jne. Rikkaimuri menee myöskin pieneen tilaan, joten se on helppo säilyttää vaikka keittiön vetolaatikossa. Mikä estää hankkimasta jokaiselle kerrokselle omaa siivoussarjaansa?\nSiivousyksikkö koostuu letkusta, käsikahvasta, imuletkusta ja suulakkeista. Lisäksi yksikkö voi sisältää kahvakäynnistimen, jolloin imuri voidaan sammuttaa ja käynnistää sormen painalluksella imurasiaan koskematta. Siivousvälinesarja sisältää yleensä lattia-, kaluste- ja rakosuulakkeen. Lisävarusteena voidaan hankkia esim. parketti-, tamppaus- ja mattosuulakkeet. Siivouskomero kannattaa varustaa järjestyksen säilyttämiseksi kunnollisilla letku- ja välinetelineillä, jolloin niiden ottaminen ja takaisin laitto sujuu mahdollisimman helposti.


Forssilla superpäivä Eskilstunassa – Staro Miami taisteli kakkoseksi – Ravinetti\nForssilla superpäivä Eskilstunassa – Staro Miami taisteli kakkoseksi\n11.11.2018 - 18:17 | Ville Toivonen Uutiset\nStaro Miami, tässä arkistokuvassa Solvallasta Mika Forss rattaillaan, oli viime kauden eniten ansainnut suomalaisravuri. Tämän kauden totuuden hetket alkavat olla käsillä. Kuva: Anu Leppänen\nMika Forssilla oli huikea sunnuntai Breeders’ Crown -finaaleissa Eskilstunassa. Forss voitti nelivuotiaiden oriiden ja ruunien finaalin Selmer I.H.:lla, ja Aripekka Pakkasen valmentama Staro Miami huipensi kautensa kolmevuotiaiden tammojen kisan kakkossijaan.\nForssin voittoajokki Selmer I.H. tulee Ingemar Hulltqvistin ja hänen yksityisvalmentajansa Samu Sundqvistin tallista Uumajasta. Viime vuoden The Hambletonian -voittajan kukistaminen voi tuntua sieltä kaukaiselta, mutta Eskilstunassa se nähtiin: Selmer I.H. heittäytyi maalilinjalle tasatahtia Perfect Spiritin kanssa, ja veti maalikuvassa pidemmän korren.\nSelmer I.H. sai viitosradalta asemat kolmannesta ulkoa, mistä Mika Forss kiidätti sen viimeiselle takasuoralle tultaessa kolmannelle radalle. Lopussa se ja Perfect Spirit erkanivat muusta joukosta ja kävivät yleisöön menevän kamppailun voitosta.\n”Viimeisessä kurvissa tuntui superhyvältä, kun hevosella oli voimia tallella. Lopussa en tiennyt, miten kävi”, Mika Forss totesi ATG Playn haastattelussa.\nSelmer I.H. (Love You) tienasi voitostaan 800 000 kruunua, mikä nosti sen voittosumman päälle kahden miljoonan. Voittoaika oli 11,5ake.\n”Tämä oli kauden päätavoite, kun hevosta ei oltu maksettu Derbyyn tai muualle”, Samu Sundqvist huomautti. ”Hevonen on fantastinen. Se tykkää työnteosta, eikä sillä ole huonoja päiviä. Se on vähän pieni, mutta sillä on hyvä sydän ja pää.”\nTixi In Car Oy:n omistama Staro Miami taisteli kakkoseksi johtavan rinnalta. Voittaja Conrads Rödluva oli ylivoimainen kilometrin kirillä kolmannesta ulkoa, mutta Staro Miami tsemppasi urheasti maaliin asti ja käänsi kalkkiviivoilla kakkoskamppailun edukseen ennen keulassa ravannutta A Sweet Dancea. Staro Miamin aika oli 12,6ake, kun Conrads Rödluvan voittoaika oli 12,4ake.\nPremiechansning-järjestelmän takia Staro Miami saa isojen kasvattajakisojen palkinnot tuplana, joten se sai kakkossijastaan 800 000 kruunua. Kaikkiaan sen kauden ja samalla koko uran ansiot ovat jo 3,6 miljoonaa kruunua eli reilusti yli 350 000 euroa. Kauden seitsemän voittonsa lisäksi Staro Miamilla on kakkossijat Ruotsin Tammakriteriumista, E3-finaalista ja nyt Breeders’ Crownista.\nToinen suomalaisfinalisti oli Tuomas Korvenojan In Royalty Boko. Korvenoja pääsi tammalla kolmanteen pariin sisälle, mistä hän käänteli In Royalty Bokon viimeisellä takasuoralla toiselle radalle ja loppusuoralla ulommas. In Royalty Boko puristi lopulta 80 000 kruunun arvoiselle kuutossijalle ajalla 13,1ake.\nKisan voittanut Conrads Rödluva (SJ’s Caviar) tulee Daniel Redénin tallista ja sitä ajoi Örjan Kihlström. Stall Zetin omistama tamma voitti aiemmin jo Tammakriteriumin, ja sen kolmevuotiskauden ansiot ovat yli viisi miljoonaa kruunua.\nSJ’s Caviarin tyttäret ottivat tammakisassa kaksoisvoiton, ja myös kolmevuotiaiden oriiden ja ruunien kisassa voitto meni SJ’s Caviarin jälkeläiselle. Ikäluokan ehdottomaan eliittiin ilman todellista suurvoittoa kuulunut Global Welcome korjasi nyt parhaat palat, kun Erik Adielsson kiritti Svante Båthin suojatin voittoon toisesta parista ulkoa.\nTimo Nurmoksen valmentaja ja Jorma Kontion ajama kriteriumvoittaja Inti Boko haki keulat 1.06,4-avauksessa ja taisteli alkuvauhtiin nähden erittäin sitkeästi kakkossijalle.\n”Saimme hyvän paikan, mutta pitää muistaa, että Global Welcome tuli viimeiset 800 metriä kolmatta ilman selkää, ja voitti korvat kiinni. Ei mikään tuurivoitto”, Erik Adielsson painotti ATG Liven haastattelussa.\nNelivuotiaiden tammojen finaalissa ylivoimainen ykkönen oli Björn Goopin ajama ja valmentama Mellby Free (Muscle Hill), joka hallitsi kisaa alusta loppuun. Örjan Kihlström ajoi Dibaban ajoissa johtavan rinnalle ja piti vauhdin kovana, mutta tällä kertaa mestarikuskin taktiikka ei onnistunut, vaan Dibaba tippui loppukaarteessa kärkirintamasta. Mellby Free jatkoi selvään voittoon ennen Timo Nurmoksen tallin Hevin Bokoa, jonka Jorma Kontio kiritti porukan perältä kakkoseksi. Peter Untersteinerin Global Upper Style oli kolmas.\nPitkäaikaisen suurhevosenomistaja Mellby Gårdin omistaman ja kasvattaman Mellby Freen voittoaika oli 12,4ake. Tamman tämän kauden saavutuksiin kuuluu myös mm. UET Grand Prix’n kakkossija Vincennesistä.\nRanch Kelly hännillä Vincennesissä\nRose’s Tara klaarasi härkäviikkonsa


KULTTUURIYMPÄRISTÖ: Europa Nostran ja EU:n Grand Prix -palkinnot jaettu\nEuropa Nostran ja EU:n Grand Prix -palkinnot jaettu\nLissabonissa julkistettiin viikonloppuna Europa Nostra -pääpalkintojen saajat sekä yleisöäänestyksen voittaja. Kuusi Grand Prix -palkinnon ja 10 000 euron palkintosumman saanutta hanketta valittiin aiemmin keväällä julkistettujen 28 hankkeen joukosta.\nSuomen kanssa samassa kategoriassa ehdolla ollut Norsk kulturarv -säätiön nuorisohanke vei yhden pääpalkinnoista. Hankkeessa yli 22 500 lasta ja nuorta on kunnostanut 1 128 kulttuuriperintökohdetta ja jakanut niistä tietoa sadoille tuhansille norjalaisille. Omistautuneesta toiminnasta palkittiin romanialainen opettaja Paraschiva Kovacs, joka on omistautunut yli 40 vuoden ajan paikallisen kulttuuriperinnön vaalimiseen ja onnistunut vaikuttamaan paikallisten asukkaiden asenteisiin.\nKonservointihankkeista palkittiin Ateenassa sijaitsevan arkkitehtuurikoulun Averof-rakennus, masuuni Saguntossa Valenciassa sekä Poundstock Gildhouse -kansanarkkitehtuurikohde Budessa Cornwallissa. Tutkimushankkeista Grand Prixin sai tutkimus Roomassa sijaitsevasta keisari Augustuksen kunniaksi rakennetusta Ara Pacis (rauhan alttari) -muistomerkistä.\nYleisö äänesti parhaaksi hankkeeksi Pamplonan linnoituksen restaurointihankkeen Espanjan Navarrassa.\nSuomen hanke jäi siis tällä kertaa ilman pääpalkintoja.\nKilpailu järjestetään jälleen ensi vuonna - oletko mukana hankkeessa, joka ansaitsisi euroopanlaajuista huomiota? Lue ohjeet osallistumiseen täältä. Lisätietoja palkituista hankkeista ja palkintotilaisuudesta Suomen Kotiseutuliiton tiedotteesta.\nWerstaan kesäseminaari Työläisurheilusta työpaikka...\nTilaa vuoden 2012 julkaisu ennakkoon


Jenkkiautoharrastus voi olla ajelua, rakentelua ja yhdessäoloa - Kouvolan Sanomat\nJenkkiautoharrastus voi olla ajelua, ...\nJulkaistu 28.5.2017 12:00 Muokattu 28.5.2017 15:54\nKenworth painaa yli kahdeksan tonnia ja on kahdeksan metriä pitkä sekä neljä metriä korkea.\nJuha Jauhiaisen mukaan jenkkirekat eroavat eurooppalaisista esimerkiksi sisustukseltaan ja killtävien osien määrältä. Ajettavuudeltaan ne eivät Jauhiaisen mukaan ole mitenkään ylivoimaisia.\nTeppo Ekhrothille ja Jani Moisiolle Old Street Cruisersin tapahtumat ovat tuttuja jo usean vuoden ajalta. Ekhrothin mukaan cruisingeissa viehättää yhteisöllisyys, autot ja tunnelma.\nYHTEISKUVIS KOMBOON. Cruising on leppoisaa puuhaa. Letkassa tunnelma kasvaa loppua kohden ja yhteisöllisyys tiivistyy. Aina edes rassamiselta ei vältytä cruisingissa, jos auto tekee tenät jollain pysäkillä. Ei ole lainkaan kummallista nähdä välillä konepeittoa pystyssä.\nCruisingissa ajetaan letkassa harrasteautoilla. Matkalle mahtuu usein muutama pysäkki, jossa keräännytään juttelemaan ja pitämään vessataukoa. Old Street Cruisersin kesän avajaiscruising päätyi mutkien kautta Kouvolan keskustaan Bar Downtownin edustalle.\nPäät kääntyvät huoltoaseman kahviossa, kun kouvolalainen Juha Jauhiainen saapuu huoltoasemalle. Suurikokoinen harrastuspeli herättää siinä määrin huomiota, että kyselijöitä ja kuvien ottajia riittää välillä tungokseksi asti.\n— Joskus kahvilta ei meinaa päästä pois. Ihmeen paljon tuo kulkine herättää huomiota aikaisempiin harrastevehkeisiini verrattuna.\nEi ihme. Jauhiaisen kulkuneuvona toimii vuoden 1984 Kenworth W900B. Tummanpuhuva yli kahdeksan tonnia painava rekka on pysäyttävä näky etenkin aurinkoisella kelillä, kun valtava keula etupuskureineen, pystyssä seisovat pakoputket, isot tankit ja muut osat kiiltelevät kromisina. Komeudella on pituutta on kahdeksan metriä, korkeutta neljä.\n— Pitää välillä katsella mistä paikoista sillä mahtuu kulkemaan, etteivät pakoputket ota osumaa.\n41-vuotias Jauhiainen on ammatiltaan rekkakuski. Hän on aina ollut innoissaan amerikkalaista autoista. Ennen Kenworthia hän on omistanut useammankin harrasteauton, mutta saadakseen Kenworthin hän myi muut pois.\n— Eräs tuttavani on erikoistunut tuomaan jenkkirekkoja maahan. Näin kerran erään Peterbilt-rekan nettihuutokaupassa, ja idea tämän hankkimisesta lähti siitä liikkeelle.\nKenworthin Jauhiainen sai valmiiksi katsastettuna kesällä 2016. Sitä ennen se oli matkannut muutaman viikon Yhdysvaltojen itärannikolta kohti Suomea rahtilaivan kansirahtina. Jenkkirekkoihin liittyvä populaarikulttuuri on tullut Jauhiaiselle tutuksi vasta rekan hankinnan jälkeen. Legendaariset rekkaleffat, kuten Raivopäät (1978) ja Konna ja Koukku (1977), hän on nähnyt vasta Kenworthin hankittuaan.\nValoja ja kiiltäviä osia\nValtava rekan nuppi ei ole aivan tehdasasussaan, sillä siihen on asennettu ledinauhoja, valoja sekä kromisia aksenttiosia.\n— Muuten nuppi on ihan vakiokunnossa. Vanhat rekat ovat siitä kiitollisia harrastekohteita, että niistä puuttuu paljon nykyvehkeiden rajoituksia, kuten piirturit ja nopeusrajoittimet.\nJauhiainen löytää monia eroja vanhan Kenworthin ja nykyrekan väliltä. Ohjaamon tilat ovat varsin kompaktit, lisäksi mittareita löytyy kojetaulusta melkoinen armada.\n— Kenworthin kääntösäteestä huomaa, että se on suunniteltu Yhdysvaltojen pitkiä suoria varten. Rekka ei käänny, vaan kaartaa, Jauhiainen nauraa.\nJauhiainen on ehtinyt ajaa rekallaan jo reilut kaksituhatta kilometriä. Kesän aikana hän aikoo vierailla sillä muutamissa kesätapahtumissa. Suomessa on jenkkirekkoja jonkin verran. Kouvolastakin näitä löytyy muutamia.\nJauhiaiselle Kenworth ei ollut lapsuuden unelmien täyttymys, vaan harrastepeli muiden joukossa. Hän arvelee, ettei aja sillä loppuikää.\n— Tällä mennään nyt toistaiseksi. Ihan heti en ole sitä kuitenkaan myymässä pois.\nRokki soi ja bensa haisee\nCruising-letkaa on vaikea olla huomaamatta sellaisen lipuessa ohitse. Monien mielestä yksi cruisingin hauskuuksista onkin nähdä muiden tielläkulkijoiden päiden kääntyvän letkan tullessa kohdalle.\nVuonna 2007 alkunsa saanut harrasteajoneuvokerho Old Street Cruisers pitää päämajaansa Kouvolassa Rohtokallionkadulla. Aurinkoisena lauantai-iltapäivänä kerhotilan iso hiekkapiha täyttyy kerholaisten ja muiden autoharrastajien kulkupeleistä.\nIhmiset pyörivät autojen ympärillä. Tupakansavua leijailee ilmassa, ja ajoittain nenään käy vieno bensankatku harrastajien tehdessä säätöjä jenkkirautoihinsa. Rokki soi ja ihmiset juttelevat keskenään tuttavallisesti. Kaikki tuntuvat tuntevan toisensa. Jos eivät tunne, niin cruisingeissa kaikki tulevat nopeasti tutuiksi.\nSiellä täällä kuuluu sihahtelevien juomatölkkien ääniä.\n— Juomat kuuluvat cruising-perinteeseen. Kuskeilla on alkoholitonta, muilla saattaa olla muuta, nauraa Kari Onikki.\nOnikki on saapunut paikalle komeasti rakennetulla vuoden 1960 Cadillacilla. Legendaarinen, pitkä siipiauto on maalattu punaisella, kimaltelevalla candy flake -maalilla. Auto kulkee matalalla viispuolaisilla kromivanteilla, joilla on valkosivurenkaat. Kyljestä on karsittu ylimääräisiä listoja. Cadillacin ikoninen ilme on tuttu monista elokuvista vuosien varrelta.\nAuton rakentamiseen kului vuosikymmen, mutta vuonna 2008 valmistuneelle autolle ei ole kuluvana keväänä tarvinnut tehdä mitään. Se on jo selvinnyt kylmän kevään cruisingeista.\n— Tampereen cruisingista palatessa matkalla satoi varmaan parikymmentä senttiä lunta. Jännitti hieman, nauraa Onikin avovaimo Marjo Jokela.\nOnikki nauttii valmiista autosta. Pieniä parannuksia hän tekee siihen edelleen silloin tällöin. Esimerkiksi inspiraatio auton ajokorkeutta säätelevään ilmajousitukseen löytyi Virossa Haapsalun cruising-tapahtumassa.\nKari Onikin vuoden 1960 Cadillacia rakennettiin hiljalleen kymmenen vuoden ajan. Nyt Onikki keskittyy nauttimaan autonsa kyydistä. Autoon tehdään edelleen ajoittain pieniä parannuksia.\n— Tuolloin Cadillacin pakoputket jäivät laivan ramppiin auton ollessa niin matala. Sen jälkeen asensin ilmajousituksen, jolloin autolla pääsee hankalimmistakin paikoista, Onikki kertoo.\nOnikille kerhon kesäkauden avaus on kuulunut ohjelmaan jo kuuden vuoden ajan. Autoseurue löytää heti lukuisia syitä cruisingien vetovoimalle: tunnelma, moottoreiden ääni, ystävät ja autoilla liikkuminen saavat kaikki tasaisesti ääniä.\n— Tämä on hyvä vaihtoehto sille, että istuisimme jossain kuppilassa. Osallistun Cadillacilla mielelläni useisiin tapahtumiin kesän aikana, kunhan löydän vain kuskin, Onikki nauraa.\nLauantaina Cadillacia ajaa Onikin ystävä Lauri Hakanen. Hakasta ei kuskin rooli haittaa. Hän pitää Cadillacilla ajamisesta ja istuu harvemmin takapenkillä.\n— Eikä Lauri lähtisi kuskiksi, jos tarjolla olisi joku Lada, Onali lisää.\n— Jos se olisi nappisilmä, niin kyllä lähtisin, Hakanen nauraa.\nTopi Kapiainen, Joonas Kunnasluoto ja Aatu Heikkilä olivat ensimmäistä kertaa mukana Old Street Cruisersin tapahtumassa.\nHaaveissa omat jenkit\nKolme parikymppistä nuorta miestä nojailee ruskeaan, hieman kantikkaaseen vuoden 1980 Dodge Aspeniin kerhotilan pihalla. Auton profiili on tuttu lukuisista 1980-luvun poliisisarjoista.\nEnsimmäistä kertaa Old Street Cruisersin tapahtumassa mukana oleva ryhmä on liikkeellä 21-vuotiaan Topi Kapiaisen joulukuussa hankkimalla Aspenilla.\n— Aspenissa viehätti hinta, amerikkalaisuus ja ikä. Auto on riittävän vanha, Kapiainen kertoo.\nYksi joukosta katselee pitkään ja hartaasti Onikin Cadillacia.\n— Olisi upeaa joskus omistaa tuollainen, ihailee 21-vuotias Joonas Kunnasluoto.\nKunnasluodon isä harrastaa jenkkirautoja, joten V8-moottorien maailma on verenperintöä. Omaa autoa Kunnasluodolla ei vielä ole.\n— Tavoitteena on, että saisi edes jonkun jenkin alle jossain vaiheessa.\nSeurueessa oleva parikymppinen Aatu Heikkilä on haaveillut jo pitkään Pontiac Trans Amista. Luulen, että jenkkivehkeet ovat hienoja jopa sellaisen silmin, joka niitä ei harrasta.\nUmmeljokelaisen Jussi Forsströmin tallista löytyy useampi harrastepeli. Parhaillaan työn alla oleva Dodge Challenger on jo viittä vaille valmis. Miehen tallista löytyy myös muuta kalustoa, kuten etualalla oleva Pontiac Firebird, vuoden 1970 Plymouth Barracuda-projekti sekä sininen AC Cobra -replika-auto.\nKolmikko löytää nopeasti samat syyt cruisailuille kuin Onikin Cadillac-miehistö: tunnelma, ihmiset ja rento meininki vetävät puoleensa.\nRakentelu voi olla ajelua tärkeämpää\nSiinä missä puutarhaharrastajat kantavat pihakalusteet ulos ja nauttivat kevään hellivästä auringosta, autoharrastajat vetävät keväisin tallin oven entistä visummin kiinni ja tekevät pitkää päivää saadakseen autonsa kesäksi ajoon.\nVuoden 1970 Dodge Challengeria rakentavalla ummeljokelaisella Jussi Forsströmillä ei ole suoranaista kiirettä kevään takia. Auton kasaamista hoputtaa hieman se, että auto on jo myyty eteenpäin helsinkiläiselle yritykselle.\n— Auton olisi teoriassa pitänyt jo olla valmis, mutta tässä on ollut muitakin projekteja. Challenger on tarkoitus katsastaa kuluvan viikon aikana.\nForsströmin talli on siisteyden perikuva. Kookkaassa teollisuushallissa kaikki on järjestelty nätisti paikoilleen eikä edes jäteöljy käryä tallissa.\nAggressiivisesti muotoiltu oranssi Challenger on tuttu kaikille muskeliautoelokuvien ystäville. Mikäli Quentin Tarantinon ohjaama toimintaelokuva Death Proof (2007) tai Richard C. Sarafianin Nasta Laudassa (1971) ovat tuttuja, tunnistaa helposti Challengerin vihaisesti irvistävän keulan sekä voimaa uhkuvan muotokielen. Forsströmin Challenger on rakennettu alkuperäisasuunsa. Teknisesti auto on täysin toimintakunnossa, vain sisusta puuttuu.\n— Verhoilut odottavat vielä asentamista. Eräs ystäväni on pätevä verhoilija. Hän verhoili etupenkit, muuten sisustus on tilattu Yhdysvalloista.\n50-vuotias Forsström on harrastanut jenkkirautoja jo vuosikymmenten ajan. Ensimmäisen jenkkirautansa hän hankki 17-vuotiaana. Vuoden 1965 suoraviivaisessa, tuplalamppuisessa ja hieman muskelihenkisessä Ford Galaxiessa riitti rakennettavaa nuorelle miehelle.\n— Muistan, että sitäkin piti hitsata. En ole koskaan vierastanut autojen rakentamista. Itse olen opetellut, ja ongelmapaikoissa olen kysynyt muilta apua.\nForsströmiä ei haitaa, että Challener on myyty jo ennen valmistumistaan.\nJenkkikärpänen puri Forsströmia lapsena, kun hän katseli naapurinsa autokalustoa. Pihalla oli useampikin auto. Parhaiten hänelle jäi mieleen vuoden 1966 Mercury Parklane.\n— Isosta autosta muistan parhaiten juustohöylää muistuttavan kattolinjan. Olin jopa kuskina tälle naapurille saatuani kortin.\nSeuraava projekti odottaa jo\nForsström on entinen yrittäjä, joka edelleen valmistaa takorautaisia tuotteita sekä rakentaa erilaisia koneita tilauksesta. Challengerin valmistumista on viivästyttänyt eräälle yritykselle rakennettu venttiilinhiomakone.\n— Olen hyvässä pisteessä, jossa takorautatyöt, koneiden rakennus ja autot ovat tavallaan harrastuksia, joita voin tehdä päivätyönäni.\nForsströmin verstas onkin kuin autoharrastajan unelma: tiloista löytyy jo myydyn Challengerin lisäksi muun muassa musta Dodge Charger, punainen Plymouth Barracuda, vihreä Pontiac Firebird sekä sininen AC Cobra -urheiluauto. Cobra on kopio. Alkuperäisestä kilpurista saisi Forsströmin mukaan pulittaa yli 200 000 euroa, mikäli sellainen eksyisi myyntiin.\n— Vaikka ostin Challengerin alkujaan omaksi harrasteautokseni, en ole harmissani sen myymisestä. Pääsen kuitenkin ajelemaan kesäisin.\nForsström kertoo rakentavansa noin yhden auton vuodessa. Challengerin hän on rakentanut pääasiassa yksin. Itseoppinut autonrakentaja kertookin arvostavansa enemmän auton purkamista osiin ja uudelleenrakentamista kuin valmiilla autolla ajelua. Uusi projekti on jo odottamassa.\nTallin nurkassa istuu paljaaksi purettuna vuoden 1970 Plymouth Barracuda. Lukuisia elokuvia tähdittäneen automallin tunnistaa helposti, vaikka se on käytännössä pyörillään oleva tyhjä kori. Ruostetta siinä ei juurikaan ole, vaikka projektissa onkin kosolti tekemistä.\nVuoden päästä se on jo epäilemättä liikenteessä.


Australia / Kangaroo Hoppet - Worldloppet Masters Finland ry, rekisterino 214.860\nUUSI-SEELANTI JA AUSTRALIA HIIHDOT 2015\nTänä vuonna ei suomalaisia osallistunut kumpaankaan hiihtoon monia. Uudessa-Seelannissa meitä oli vain kaksi; Hannes Larsson sekä kirjoittaja Kari Kilpinen. Australiassa meitä oli sitten enemmän.\nMatka toiselle puolelle maapalloa on tosi pitkä, se tuli huomattua. Kun nukkuu kaksi peräkkäistä yötä lentokoneessa, niin väsymys kyllä tuntuu. Uuden-Seelannin Eteläsaari muistuttaa elokuun alussa hieman Suomen ilmastoa. Ainakaan vuoristossa ei ollut liian lämmin. Hiihdon nimi Merino Muster viittaa hienovillaiseen lampaaseen, mikä onkin alueella merkittävin tuotantoeläin. Sen villa on tunnetusti maailman hienointa. Hiihtopaikka Snow Farm Lodge sijaitsee vuoristossa ja erityisesti viimeiset 13 kilometriä sinne hiekkaisella yksityistiellä olivat vaativia. Kaksi viimeistä kilometriä tie oli vaikeaa; lumi ja vesi tekivät tiestä mutaisen ja perille pääsy mietitytti. Näkymät hiihtopaikalta olivat huikeat.\nHiihto eteni useita kierroksia vuorta, syvien rotkojen viertä ja joenvartta pitkin. Hiihdon aikana tuli hieman lisää lunta, mutta ennustettu raju myrsky tuli vasta muutamaa tuntia myöhemmin. Myrsky olisi todennäköisesti keskeyttänyt hiihdon. Kaiken kaikkiaan olen tyytyväinen US-hiihtoon. Siellä oli varsin leppoisa meininki, vaikkakin kaikki järjestelyt eivät aivan onnistuneet. Se on aivan ymmärrettävää, koska tämä oli vasta toinen kerta Worldloppet- hiihtona (tosin hiihto järjestettiin 21 kerran).\nKuvassa JP Roos (vas), Hannes Larsson, Lauri Jortikka (australiansuomalainen), Kari Kilpinen ja Ilkka Heinonen (on töissä Perthin yliopistossa). Lisäksi hiihdon hiihti Maria Kauppi (töissä Australiassa) (kuva Kari Kilpinen)\nAustraliassa kelit olivat hiihtoa edeltävällä viikolla hienot; auringonpaistetta riitti. Laduilla oli hienoa käydä viikolla harjoittelemassa. Mutta kun hiihtoaamu valkeni, tai siis ei oikeastaan valjennus, niin sumu oli aivan kaamea. Näkyvyyttä ei ollut juurikaan yli kymmentä metriä. Hiihto oli lyhennetty siten, että hiihdettiin sama jälkimmäiseksi tarkoitettu lenkki kahteen kertaan. Aloituslenkillä olisi ollut liian vaativia laskuja, joten sitä ei voinut hiihtää.\nNäkyvyyttä lukuun ottamatta hiihto oli oikein mukavaa ja koska pahempia mäkiä ei ollut, niin ensimmäinen lenkki sujui oikein hyvin. Meille hitaammille kuitenkin toinen lenkki sujui jo paljon huonommin; tuuli alkoi ja poisti sumun. Koska lähdön aikoihin lämpötila oli lähempänä nollaa, niin luisto oli silloin hyvä.\nTuulen lisäksi ongelmaksi tuli lähes +10 asteeseen noussut lämpötila. Mutta se ei haitannut, koska maisemat avautuivat ja mihinkäs sitä nyt kiirehtimään siellä. Ei kun maaliin, jossa kirjoittaja huomasi ajanottochipin kadonneen. En kuitenkaan ollut ainoa ja järjestäjät totesivatkin numerolappuun kiinnitetyn pussin olleen huonosti tehty.\nOlin hieman huolissani hylkäämisestä, mutta järjestäjät kertoivat ottaneensa käsiajanoton niille, joiden aika ei tullut automaattisesti. Muutamaan päivään ei aikani näkynyt virallisessa listassa. Tulihan se sinne sitten kuitenkin (aika oli nähtävissä jonkin aikaa mutta on nyt hävinnyt taas virallisesta listasta). Hannes Larsson sai ajan lyhyeltä matkalta.\nAustralian hiihdon sivu


HS: Harva näpäytti päättäjiä kuntavaaleissa - Keskisuomalainen\nKotimaa 13.11.2012 07:45\nHS: Harva näpäytti päättäjiä kuntavaaleissa\nHarva halusi kuntavaaleissa näpäyttää päättäjiä äänellään, kertoo Helsingin Sanomat. Lehden TNS Gallupilla teettämässä kyselyssä kaksi kolmesta torjui ajatuksen, että olisi äänestysratkaisullaan halunnut antaa näpäytyksen nykyiselle meiningille.\nLehden mukaan ennen kuntavaaleja puolet äänestäjistä uhosi ojentavansa poliitikkoja ratkaisullaan. Informaatiotutkimuksen ja viestinnän professori Erkki Karvonen Oulun yliopistosta arvelee kyselyn vastausten viittaavan siihen, ettei protestimieliala päässyt realisoitumaan vaaleissa.\nKyselyssä selvitettiin myös muita äänestämisen tai äänestämättä jättämisen syitä. Yleisimmät syyt jättää äänestämättä olivat hankaluudet löytää sopivaa ehdokasta ja epäluottamus politiikkaa kohtaan.\nTutkimukseen haastateltiin marraskuun alussa lähes 950 ihmistä.


Masters ratkotaan sunnuntaina takaysillä – Tiger Molinarista lyönnin päässä - Golfpiste.com\nTeksti Sami Sarpakunnas Sunnuntaina 14. huhtikuuta 2019\nItalian Francesco Molinari (-13) johtaa The Masters Tournamentia yhdellä lyönnillä ennen samassa ryhmässä pelaavaa Tiger Woodsia (-12), kun pelaamatta on yhdeksän reikää. Ryhmän kolmas pelaaja Tony Finau (-11) on Molinarista kahden lyönnin päässä edellisessä ryhmässä pelaavan Brooks Koepkan (-11) tapaan.\nMolinari venytti johtonsa hetkeksi jo kolmeen lyöntiin, kunnes epäonnistui par-pelastuksessaan kentän seitsemännellä reiällä. Ero ei kutistunut italialaisen epäonnistumisen myötä yhdellä vaan kahdella lyönnillä, sillä Tiger Woods viimeisteli loisteliaan lähestymislyöntinsä jälkeen helpon birdien samalla reiällä.\nMolinarin ratkaisut kentällä ovat olleet rohkeita ja italialainen näyttää olevan täysin immuuni paineille.\nSeuraavalla reiällä Molinari likisti birdien, mutta Woods pystyi samaan. Molinari pelasi yhdeksän ensimmäistä reikää parissa, Woods yksi alle.\nMolinari pystyi pelastamaan parin häkellyttävät 19 kertaa peräkkäin missattuaan viheriön. Ennen seitsemännen reiän bogia Molinarin kortissa oli vain yksi bogey, joka syntyi ensimmäisen kierroksen 11. reiällä, kun pallo päätyi vesiesteeseen.\nSunnuntaina Molinarin ratkaisut kentällä ovat olleet rohkeita ja italialainen näyttää olevan täysin immuuni paineille. Huomionarvoista on sekin, että siinä missä Molinari on esiintynyt kentällä hymyilevänä ja vapautuneena, ovat Woods ja Finau silminnähden kireitä ja jännittyneitä.\nEtenkin lähipeli on ollut mahtavaa, mutta pariin kertaan Molinari on löytänyt itsensä hankalasta paikasta avauksensa jälkeen. Edellisistä kierroksista viisastuneena Woods on lyönyt useita avauksia puukolmosella. Rauta- ja lähipeli on ollut yhtä laadukasta kuin Molinarillakin.\nLue seuraavaksi: Masters-voitto on kuuden pelaajan kauppa – vai onko?


Lukijan sanomat: Kotieläintuotanto on osa kestävää ruokakulttuuria | Pääkirjoitus & mielipide | Savon Sanomat\nVesa Kallio Jari Kauhanen\nRuoan osuus suomalaisten kotitalouksien kasvihuonekaasupäästöistä on 16 prosenttia. Edelle menevät asuminen ja energiankulutus, palvelut ja tavarat sekä liikkuminen.\nKestävä ruokakulttuuri rakentuu ekologisesta, taloudellisesta, sosiaalisesta ja kulttuurisesta osa-alueesta. Sen perustana on ruoantuotanto, jossa luonnonvarat käytetään mahdollisimman tehokkaasti.\nHankintalain mukaan ympäristövaikutusten huomioon ottamisen julkisissa hankinnoissa tulee perustua elinkaariarviointiin. Kuntien on huomioitava paikallisen ja kotimaisen ruoan merkitys julkisissa hankinnoissa.\nTutkimusten mukaan kouluruokailussa merkittävä osa oppilaista jättää kokonaan osallistumatta ruokailuun ja ruokailuun osallistuvista iso osa ei syö annostaan kokonaan. Suomessa ruokahävikin määräksi on arvioitu noin 400 miljoonaa kiloa syömäkelpoista ruokaa vuodessa. Eniten hävikkiä syntyy vihanneksista, hedelmistä ja perunoista.\nKouluissa ruokahävikin syiksi on arvioitu ruoan laatu ja maku sekä ruokailutottumukset ja kavereiden esimerkki. Syömättä jätetty ateria on ravitsemuksellisesti ja ilmaston kannalta huonoin vaihtoehto.\nIlmasto-opas.fi -sivuilla opastetaan syömään täysipainoista, kasvisvoittoista ja sesonginmukaista ruokaa, korvaamaan osa lihan kulutuksesta niin sanotuilla vähempiarvoisilla ruhonosilla ja suosimaan lihaa, jonka tuotantotavat edistävät maaperän hiilivaraston kasvamista, ravinteiden kierrätystä ja käytön tehokkuutta sekä laidunnusta.\nEdelleen opastetaan välttämään turhaa syömistä, kuten makeisia, snackseja, virvoitusjuomia, kahvia, alkoholia sekä liiallista määrää ja vähentämään ruokahävikkiä.\nVanhuksille on tärkeää tarjota ruokaa, joka täyttää ikääntymisen myötä muuttuvat ravitsemukselliset tarpeet. Tärkeää on huomioida ruokatottumukset ja makumieltymykset, jotka saattavat rajoittaa uusien kasviproteiinivalmisteiden käyttöä. Niukasti syöville, huonoruokahaluisille on tärkeää tarjota maistuvaa, tuttua ruokaa.\nKotieläintuotanto on tärkeä osa kiertotaloutta. Lanta ja nurmibiomassa tarjoavat vaihtoehtoja fossiilisten panosten käytölle bioenergian ja kierrätyslannoitteiden muodossa.\nMärehtijän pötsissä elävät mikrobit mahdollistavat ihmiselle, sioille ja siipikarjalle syötäväksi kelpaamattoman nurmen ja kuitupitoisten sivutuotteiden muuntamisen lihaksi ja maidoksi.\nMärehtijöiden pötsimikrobit tuottavat metaania, jonka eläin poistaa röyhtäilemällä. Metaanin hiili on peräisin biomassaan sitoutuneesta hiilestä eli se ei vapauta uutta fossiilista hiiltä ilmakehään.\nPelloistamme vain pieni osa soveltuu ihmisille käyttökelpoisen ravinnon raaka-aineen tuottamiseen, mutta märehtijät pystyvät tähän ja samalla ylläpitävät luonnon monimuotoisuutta. Kotieläintuotantomme on keskeinen osa kestävää ruokakulttuuria.\nKaupungit ja kunnat voivat tukea oman alueensa elintarviketuotantoa ottamalla myös maatilat mukaan elinkeinotoiminnan kehittämiseen ja sitä kautta varmistamaan lähellä tuotetun ilmastoystävällisen ruoan saatavuuden.\nVesa Kallio on MTK-Etelä-Savon toiminnanjohtaja. Jari Kauhanen on MTK-Pohjois-Savon toiminnanjohtaja.


Täysin erilainen löytöretki hyvinvoinnin äärelle - Visit Tampere\nTäysin erilainen löytöretki hyvinvoinnin äärelle\nValkeakosken terveyskylpylä tarjoaa uudenlaisia tapoja rentoutumiseen. Puolen tunnin ajomatkan päässä Tampereelta voi tutustua ainutlaatuiseen SUOMAA-turvesaunaan sekä infrapuna- ja telttasaunoihin, pulikoida terveysaltaissa tai tutkiskella kiinnostavaa ympäristöä.\nUniikkisauna-sertifikaattia on kehitelty jo kahden vuosikymmenen ajan, eikä vastaavanlaista kokemusta löydy muualta maailmasta. Saunotusta ja hyvinvointipalveluita on tarjolla perheille, kaveriporukoille ja pariskunnille, ja hoidot voi varata kätevästi verkosta. Kaiken keskiössä on terveyden edistäminen sekä kipujen ja kolotusten poistaminen laadukkaan palvelun sekä ohjattujen saunapalveluiden avulla. Poikkeusolojen vallitessa suositellaan, että vierailevan ryhmän jäsenet ovat tuttuja keskenään.\nTerveyspalveluita ja tekemistä luonnonkauniissa maisemissa\nRentoutuessa tuppaa usein myös tulemaan nälkä. Kylpylähoidon hintaan sisältyykin pikkusuolaista purtavaa, ja tarvittaessa tarjolla on myös tuhdimpia aterioita. Yksittäisten hoitojen tai puolipäiväpakettien ohella kylpylän valikoimassa on Kunnon vuorokausi –paketti. Se sisältää hoitojen, varusteiden ja eväiden lisäksi myös bed & breakfast -majoituksen.\nRauhallisessa ja luonnonkauniissa miljöössä sijaitsevaan Terveyskylpylään pääsee omalla autolla, mutta tarjolla on myös kuljetuspalvelu, jonka aikataulut voi tarkistaa kylpylän ajanvaraussivustolta. Yksi vaihtoehto on matkustaa junalla Toijalan asemalle, josta kylpylän väki noutaa perille. Samalla reissulla voi vierailla vaikkapa Toijalan Veturimuseossa.\nYhdistä kylpyläpäivään myös muita elämyksiä\nRentoutumisen ja terveyshoitojen lisäksi löytöretki Valkeakosken Terveyskylpylään antaa mahdollisuuden tutustua kotimaiseen taiteeseen. Ossi Somman veistospuisto sekä suomalaisten kuvataiteilijoiden työt tukevat kylpylän rauhoittavaa ja inspiroivaa ilmapiiriä. Lähistöllä on myös Ilolan maatila, jossa voi tervehtiä eläimiä ja aistia aitoa farmielämää.\nMetsäkansassa on mm. Pukkilan tila alpakoineen sekä olkipukkeja ja Heinähousu-nukkeja valmistavan Maria Viitalan taidetyöpaja. Vanajaveden ympäriajon varrella on upeita pysähtymisen arvoisia kohteita, kuten Voipaalan taidekeskus, Rapolan linnavuori sekä Visavuori, jossa sijaitsee kuvanveistäjä Emil Wikströmin entinen taiteilijakoti ja ateljee. Reitti tarjoaa ikimuistoisen löytöretken myös polkupyöräilijöille!\nSiuronvaltatie 615, Nokia


Vertaislainoitusta sijoittajille - SPS Services\nSPS Services - Sijoitus- ja rahoituspalvelut\nRahoituspalvelut ja -konsultointi\nPalveluihimme kuuluu myös sijoitustoiminnan vertaisrahoitus. Verkostomme avulla saamme kerättyä sijoittajaryhmiä, joiden avulla suuremmatkin pääomaa vaativat investointi-ideat tai sijoitussuunnitelmat eivät jää pöytälaatikkoon pölyttymään vaan saadaan kohtuullisen hintaisella lainalla rahoitettua.\nVertaislainoituksessa yksittäiset sijoittajat eivät yleensä lainaa yhteen kohteeseen kovinkaan suurta summaa riskien hajauttamiseksi, mutta kun saman hankkeen taakse saadaan useita, jopa kymmeniä sijoittajia, kokonaissummat nousevat helposti merkittäviksi.\nPystymme järjestelemään kaikki lainaukseen liittyvät juridiset dokumentit kuten velkakirjat, panttaussitoumukset ja jälkitakaukset. Palvelumme kautta tapahtuva lainoitus on ehdottoman turvallista. Kaikki sopimukset tehdään suoraan lainan myöntäjien ja lainan hakijan tai hakijoiden välillä. SPS Palveluiden rooli on toimia puolueettomana välimiehenä varmistaen että hanke toteutuu kaikkien osapuolien intressit huomioon ottaen. Tarvittaessa voimme toimia myös esimerkiksi jälkipanttaussitoumuksen haltijana, mikäli rahoitusjärjestelyt sellaista vaativat.\nLainanvälityspalvelumme on tarkoitettu vähintään noin 50 000 euron hankkeita varten. Jokaiseen kohteeseen osallistuu yleensä useita sijoittajia – useimmiten viidestä kymmeneen mutta suurempiin hankkeisiin jopa parikymmentä. Suunnitelmissamme on avata vertaislainapalvelu myös pienemmille summille, jolloin pystyisimme tarjoamaan sijoittajillemme hajautusta pienempiin, kovemman riskin ja tuoton luottoihin. Lue lisää vertaislainoista kuluttajille http://lainaa-netista.info/vertaislainat.\nSijoittajille vertaislainoitus tarjoaa mahdollisuuden helposti hajautettavan lainaportfolion rakentamiseen. Lainojen tuotto on yleensä selvästi parempi kuin esimerkiksi BBB-tason yritysvelkakirjojen, mutta riskit silti pienemmät. Lähes kaikkiin kauttamme toteutettuihin lainajärjestelyihin on sisältynyt ainakin osittaiset vakuudet. Jos lainan hakijalla ei ole tarjota vakuuksia, on tuotto luonnollisesti korkeampi.\nRahoitusta kaipaaville vertaislainoitus on usein liikepankeilta otettua lainaa joustavampi ja usein jopa kustannustehokkaampi ratkaisu. Vakavaraisuussäädösten ja muiden vuoksi liikepankit vaativat usein rahoittamiltaan kohteilta ylisuuria vakuuksia tai kohtuuttoman kovia korkoja tai muuten liian tiukkoja lainaehtoja. Vertaislainoitus tarjoaa useissa tilanteissa lainan ottajan kannalta joustavammat lainaehdot esimerkiksi vakuuksien suhteen.\nCopyright © SPS Services 2017


Engineers Finland yhdistää insinöörijärjestöjä\nPerustavassa kokouksessa olivat läsnä Jari Jokinen, TEK, Petteri Oksa ja Tommi Grönholm, Insinööriliitto, Joel Salminen, TEK, Kenneth Jönsson, DIFF ja Agneta Skogster-Järvi, DIFF.\nJärjestö. Tekniikan akateemiset TEK ja Insinööriliitto sekä niiden ruotsinkieliset sisarjärjestöt Tekniska Föreningen i Finland TFiF ja DIFF Ingenjörerna i Finland perustivat 8. toukokuuta uuden yhteisjärjestön, joka sai nimekseen Engineers Finland.\nUusi Engineers Finland edustaa jäsenjärjestöjensä kautta lähes 150 000 tekniikan korkeakoulutettua. Järjestö edistää koulutus- ja elinkeinopoliittisia sekä työmarkkinatavoitteita kansallisesti ja kansainvälisesti.\nToiminnanjohtaja Britta Sunde (TFiF) ja toiminnanjohtaja Kenneth Jönsson (DIFF) toteavat järjestöjensä myös lähtevän innokkaasti rakentamaan entistä tiiviimpää pohjoismaista yhteistyötä. ×\nYrittäjänä toimiva tekkiläinen!\nYrittäjyys. Kaipaatko tietoa aineettomista oikeuksista? Aineeton ansainta -verkkosivusto kokoaa yhteen tietoa immateriaalioikeuksista ja käytännön neuvoja muun muassa yrittyksen patentti- ja sopimusasioihin liittyen.\nSivuston tarkoitus on auttaa hahmottamaan ja hallitsemaan omia oikeuksiaan sekä tarjota inspiraatiota yritys- case-videoiden avulla.\nKaikille avoimen verkkosivuston taustalla ovat Ornamo ja AKY – Akavalaiset yrittäjät. ×\nTutustu sivustoon: www.aineetonansainta.fi\nLakitieto. Tämän hetkisen lain mukaan henkilö, joka työskentelee perheen yrityksessä, voi olla yrittäjä, vaikka hän ei itse omistaisi yrityksestä mitään eikä käyttäisi siinä määräysvaltaa. Käytännössä siis myös yrittäjän perheenjäsen on voinut olla työttömyysturvassa yrittäjä.\nLakimuutoksen myötä sellainen perheyrityksessä työskentelevä henkilö, joka ei itse omista, käytä äänivaltaa tai jolla ei ole muutakaan määräysvaltaa yrityksessä, muutetaan työttömyysturvassa yrittäjästä palkansaajaksi. Muutos vaikuttaa ehtoihin, joiden perusteella henkilöllä on oikeus työttömyysturvaan. ×\nLue lisää: lehti.tek.fi/lakitieto/yrittajan-perhe\nRIL palkitsi siltainsinöörin\nKuva Katri Lehtola/RIL\nVuoden 2019 rakennusalan diplomi-insinööriksi valittu Sami Rantala on muiden ansioidensa lisäksi ollut osallisena kolmessa palkitussa Vuoden Silta -hankkeessa.\nRaudanluja tekninen ammatti- taito. Loistava esimies. Palkitut tulokset. Muun muassa näiden ansioiden perusteella sillanrakentaja, DI Sami Rantala valittiin Vuoden 2019 rakennusalan diplomi-insinööriksi.\nSuomen Rakennusinsinöörien Liitto RILin 11.4. Helsingissä jakamasta palkinnosta tuli saajalleen mukava fiilis.\n– On kai tullut tehtyä jotain oikein, mies myhäilee.\nSillanrakentamisen ja -korjauksen yksikönjohtajana Kreate oy:ssä toimiva Rantala on jo toisen polven sillanrakentaja.\n– Isä toimi aikoinaan siltainsinöörinä, ja minulle oli itsestään selvää hakeutua samalle alalle.\nPitkäjänteisistä kaarisilloista syntyi diplomityö 1996 Tampereen teknilliseen yliopistoon. Arvosana oli kiitettävä. Bonuksena napsahti myös Innovaatiopalkinto Rakennusalan edistämissäätiöltä.\nRantalaa motivoivat työssään mielenkiintoiset ja projektista toiseen vaihtelevat tehtävät sekä se, että työstä jää konkreettinen jälki.\n– Toki myös ongelmanratkaisu kiehtoo aina insinöörin mieltä.\nVaikka infra-alalla on nyt pulaa kokeneista projektipäälliköistä ja vastaavista mestareista, Rantala on tyytyväinen siihen, että opiskelijat tuntuvat olevan infran rakentamisesta kiinnostuneita.\n– Se näkyy siinäkin, että saimme runsaasti kesätyöpaikkahakemuksia.\nRantala toivoo, että alan koulutuksessa pidetään jatkossakin huolta kunnollisesta perusmatematiikan ja mekaniikan opetuksesta.\n– Rakennesuunnittelijan on hallittava luonnontieteen ja rakennusfysiikan asiat myös digi- ja virtuaalimaailman aikakaudella, Rantala sanoo.\nTähän saakka osaaminen on ollut joistakin mediakohuista huolimatta sillanrakentajilla hyvin hallussa. Muun muassa taannoinen meteli siltojen huonolaatuisesta betonista oli Rantalan mielestä vähän liioittelua.\n– Ongelmia oli lisäaineiden sekoitussuhteissa ja laadunvarmistuksen toimintatavoissa, mutta oikeasti huonokuntoisia rakenteita oli pahimpiin skenaarioihin nähden varsin vähän.\nEsimiehenä Rantala sanoo pyrkivänsä olemaan tasapuolinen ja oikeudenmukainen.\n– Minulla on ollut myös onni saada hyviä alaisia. ×\nLaadukkaasti tekeminen säästää ympäristöä, koodaajien aikaa ja asiakkaiden rahoja.\nPHZ Full Stack oy:n toimitusjohtaja sai Akavan yrittäjäpalkinnon 2018\nKuva Ritva Siikamäki\nWalk for Jobs. Rento rekrytointitapahtuma järjestetään Tampereella 30.8. ja pääkaupunkiseudulla 27.9. Olitpa työnhakija tai rekrytoivan yrityksen edustaja, ilmoittaudu mukaan!\nTampere: uratehdas.fi/walkforjobs Pk-seutu: www.tyonhakuveturi.fi/walk-for-jobs\nTalentGo 2019. Suosittu, alle 40-vuotiaille korkeakoulutetuille suunnattu uratapahtuma järjestetään Helsingissä 4.10. Teemana on uusiutuminen uralla.\nLue lisää, Early Bird -lippu 29 e: www.tek.fi/talentgo19\nSeuraava TEK-lehti ilmestyy 27.9.\nJärjestö. Tänä vuonna on aihetta juhlaan! Vaasan teknillinen seura ja Insinööriliitto täyttävät pyöreät 100 vuotta.\nTekniikan edistämissäätiö täytti 70 vuotta ja palkitsi vuoden nuoren tutkijan, hyvän opettajan ja Teknologiapalkinnolla Sulapac-yrityksen.\nTekniikan museota ylläpitävä säätiö täyttää 50 vuotta. Sekä TEK että Insinööriliitto lahjoittivat säätiön rahastoon juhlan kunniaksi 5 000 euroa tukemaan museon työtä. Lisätietoa lahjoitusten antamisesta:


USKON PUOLESTA: Homoavioliitot Yhdysvalloissa - tätä YLE ja Helsingin Sanomat eivät sinulle kerro\nHomoavioliitot Yhdysvalloissa - tätä YLE ja Helsingin Sanomat eivät sinulle kerro\n”Homopareille merkittävä voitto Yhdysvalloissa!” uutisoi YLE (26.6.2013) verkkosivuillaan Yhdysvaltojen korkeimman oikeuden tuoretta päätöstä koskien avioliiton asemaa Yhdysvalloissa. Äänin 5-4 syntynyttä päätöstä pidettiin ennakkoon tärkeänä ja sitä odotettiin kuin auringon nousua. Monet odottivat ja toivoivat korkeimman oikeuden jyrähtävän ja määrittelevän avioliiton uudestaan sukupuolineutraaliksi ja toteavan perinteisen avioliittonäkemyksen perustuslain vastaiseksi kautta maan. Näin ei kuitenkaan tapahtunut.\nUutiset suuresta voitosta on tarkoitettu lähinnä synnyttämään mielikuvaa siitä, että sukupuolineutraali avioliitto niin muutoksen veturina toimivassa Yhdysvalloissa kuin täällä Suomessakin, missä eduskunta saa käsiteltäväkseen syyskuun jälkeen kansalaisaloitteen sukupuolineutraalista avioliitosta, marssii kohtalonomaisesti eteenpäin minkään pysäyttämättä. Vastaan hangoittelijat ovat väärällä puolella historiaa.\nTähän samaan sarjaan huutisointia (hehkuttavaa uutisointia) kuuluu Helsingin Sanomien kolumnisti Tuomas Niskakangas, joka jo aiemmin tänä vuonna julisti oletetun voittajan kolumnissaan Homoliittojen kohtalo ratkesi jo (HS. 8.4.2013).\nYli puolet amerikkalaisista kannattaa sukupuolineutraalia avioliittoa. Ja Suomessa trendi on sama. ”Konservatiivit ovat vaienneet – tai lähteneet mukaan. Yhdeksän osavaltiota ja pääkaupunki Washington ovat jo hyväksyneet homoliitot asukkailleen”, Niskakangas huutisoi huhtikuussa.\nVastarinta on turhaa – Resistance is futile!\nEi suuret sanat suuta halkaise, sanotaan.\nKaikki ei ole ihan niin miltä YLE ja Hesari haluavat asian näyttävän.\nKorkeimman oikeuden viime viikkoinen päätös ei merkinnyt läpimurtoa sukupuolineutraalille avioliitolle. Konservatiivit eivät ole vaienneet – saatikka lähteneet mukaan (ellei sellaiseksi lasketa poliitikkojen, kuten Bill Clinton, takinkääntöä asiassa). Ja suurimassa osassa Yhdysvaltoja ovat kansalaiset ilmaisseet kansanäänestyksillä tukensa perinteisen avioliiton puolesta.\nMitä YLE ja Hesari jättävät kertomatta?\nPerinteisen avioliiton puolesta kampanjoiva laajaa kannatusta nauttiva Heritage –säätiö on summannut nettisivuillaan hyvin miten tilanne avioliiton osalta Yhdysvalloissa muuttui maan korkeimman oikeuden viime viikkoisen päätöksen seurauksena.\nVastaus: Ei juuri mitenkään!\nKysymys avioliitosta ja sen asemasta on mainitun päätöksen jälkeen tosiasiallisesti aivan yhtä akuutti ja päivänpolttava kuin ennen päätöstä.\nKorkeimman oikeuden päätös merkitsi kansanomaisesti ilmaistuna ennen kaikkea kannanottoa sen puolesta, että liittovaltion lainsäädännön on tunnustettava kunkin osavaltion oman lainsäädännön kanta avioliittoon.\nToisin sanoen, liittovaltion on nyt tunnustettava homoavioliitto mikäli se on solmittu osavaltiossa, jonka lainsäädännön mukaan sellainen on mahdollista solmia. Tältä osin (ja vain tältä osin) korkein oikeus kumosi aiemmin vuonna 1998 kongressin ääntenenemmistöllä läpimenneen ja Bill Clintonin allekirjoittaman Avioliiton puolesta –asetuksen (Defence of Marriage Act, DOMA) kohdan "3", jonka mukaan liittovaltion lainsäädäntö tunnustaa vain perinteisen avioliiton miehen ja naisen välillä.\nMitä siis EI tapahtunut? Heritage –säätiön tutkija Ryan Anderson selvittää:\n”Yhdysvaltojen korkein oikeus ei päätöksellään luonut perustuslaillista oikeutta samaa sukupuolta olevien avioliitoille. Toinen osapuoli olisi toivonut korkeimman oikeuden uudelleenmäärittelevän avioliiton kaikissa 50 osavaltiossa. Tähän korkein oikeus sanoi ”Ei”. Osavaltioiden oikeus määritellä avioliitto itsenäisesti säilyi siten voimassa.”\nKorkein oikeus säilytti edelleen voimassa osavaltioiden oikeuden määritellä avioliitto osavaltiotasolla sekä niiden oikeuden olla tunnustamatta toisessa osavaltiossa solmittuja liittoja samaa sukupuolta olevien parien välillä.\nJoten mikä Yhdysvalloissa muuttui? Käytännössä ei paljoakaan. Ei ainakaan niin paljon kuin suomalaisia otsikoita lukemalla voisi luulla.\nHeritage –säätiö summasi korkeimman oikeuden päätöksen merkityksen tunnuslukujen valossa seuraavasti:\n50 – Niiden osavaltioiden lukumäärä, joiden avioliittolainsäädäntö pysyi ennallaan korkeimman oikeuden päätöksen jälkeen. (Yhdysvalloissa on 50 osavaltiota)\n38 – Niiden osavaltioiden lukumäärä, joiden lainsäädännössä avioliitto on määritelty miehen ja naisen muodostamaksi liitoksi. Mukaan lukien (edelleen) Kalifornian osavaltio.\n12 – Niiden osavaltioiden lukumäärä, jotka voivat vaatia liittohallitusta tunnustamaan osavaltiossa solmitun sukupuolineutraalin avioliiton. KO kumosi DOMA asetuksen kohdan 3, joka merkitsee samaa sukupuolta olevien liittojen tunnustamista niissä osavaltioissa, jotka ovat uudelleen määritelleet avioliiton sukupuolineutraaliksi. Näitä osavaltioita on siis 12.\n1 – Avioliiton Puolesta –asetuksesta (DOMA) kumottujen kohtien lukumäärä (kohta 3). Kohta 2, joka takaa sen, ettei mitään osavaltiota voida pakottaa tunnustamaan toisessa osavaltion uudelleen määrittelemää avioliittoa, säilyy edelleen lainvoimaisena.\n0 – Niiden osavaltioiden lukumäärä, joiden nyt, korkeimman oikeuden tuoreen päätöksen perusteella, on pakko hyväksyä sukupuolineutraali avioliitto lainvoimaisena.\n”Tärkeä uutinen on se, että Yhdysvaltojen korkein oikeus ei määritellyt avioliittoa uudestaan koko kansakuntaa koskevaksi”, toteaa Jennifer Marshall Heritage –säätiöstä. ”Tämä tarkoittaa sitä, että keskustelu avioliitosta jatkuu. Osavaltiot ovat jatkossakin vapaita tekemään poliittisia päätöksiä avioliiton säilyttämiseksi miehen ja naisen välisenä liittona, jotta lapsilla olisi isä ja äiti”.\nPerinteisen avioliiton kannatus Yhdysvalloissa on vahvempaa kuin mitä Suomessa annetaan ymmärtää, eikä tilanne siellä ole mitenkään itsestään selvästi ratkennut sukupuolineutraalin avioliiton puolesta.\nYhdysvaltojen 50 osavaltiosta suurimmassa osassa, 38 osavaltiossa, avioliitto on lainsäädännössä määritelty miehen ja naisen muodostamaksi liitoksi. Hesarin kolumnistin hehkutus niistä osavaltioista, joissa sukupuolineutraali avioliitto on lainvoimainen (tällä hetkellä 12+Washington) tuntuu tämän valossa liioitellulta.\nMerkille pantavaa on sekin miten sukupuolineutraali lainsäädäntö osavaltiotasolla on ajettu läpi.\nHeritage –säätiön mukaan kahdestatoista osavaltiosta (+Washington D.C) yhdeksässä uudelleen määritelty avioliittonäkemys on runnottu läpi oikeusistuimien päätöksillä kysymättä kansalaisilta mitään.\nAinoastaan kolmessa osavaltiossa (Maryland, Maine ja Washington) asiaa on kysytty kansalaisilta (2012) ja avioliiton uusi tulkinta on niukasti voittanut juuri ja juuri perinteisen avioliittonäkemyksen.\nSen sijaan 31 osavaltiossa, aiemmin mainituista 38:sta, kansalaiset ovat voineet suoralla kansanäänestyksellä vaikuttaa osavaltionsa perustuslakiin tehtävään lisäykseen, jossa avioliitto vahvistetaan nimenomaisesti määriteltynä vain miehen ja naisen liitoksi.\nPerinteinen avioliittonäkemys on lisäksi useissa tapauksissa voittanut näissä kansanäänestyksissä ylivoimaisesti! Missisipin osavaltiossa 86%, Etelä Karoliinassa 78%, Nevadassa 67%, Arizonassa 56% muutamia mainitakseni (kts. grafiikka tämän blogin lopussa).\nKorkeimman oikeuden päätös merkitsee muun muassa sitä, että Nevadan ei tarvitse tunnustaa Marylandissa solmittua homoliittoa.\nKalifornian tapaus on sinänsä mielenkiintoinen. Kaliforniassa perinteinen avioliitto on voittanut kansanäänestyksessä k a k s i kertaa!\nKalifornian kuvernööri sekä oikeusasiamies kieltäytyivät, kummallista kyllä, kuitenkin puolustamasta tämän johdosta tehtyä osavaltion perustuslakilisäystä oikeudessa sivuuttaen näin kansalaisten demokraattisen tahdonilmaisun. Niinpä perustuslakilisäyksen, jota sen vastustajat syyttivät liittovaltion perustuslain vastaiseksi, puolustaminen oikeudessa jäi kansalaisjärjestöjen tehtäväksi.\nKorkein oikeus otti Kalifornian perustuslakilisäykseen viimeviikkoisella päätöksellään kannan, jonka mukaan kansalaisjärjestö ei yksityisenä tahona voi puolustaa osavaltion lakia oikeudessa. ”Kalifornian asukkaille, jotka olivat [kahdesti] äänestäneet perinteisen avioliiton puolesta, tämä oli pettymys. He eivät saaneet mahdollisuutta puolustaa näkemystään oikeudessa”, totesi Ryan Anderson analysoidessaan päätöstä.\nPeli ei ole vielä pelattu.\nNiskakangas totesi Hesarin kolumnissaan, että sukupuolineutraalin avioliiton kannatus on voimistunut niin Yhdysvalloissa kuin Suomessakin. Mielipidemittausten mukaan kummassakin maassa yli puolet kannattaa sukupuolineutraalia avioliittolakia.\nTämän johdosta Niskakangas päättää kolumninsa voitonriemuisaan julistukseen: ”Keskustelu homojen avioliitto-oikeudesta on jo ratkennut huutoäänestyksellä. Nyt kiistellään vain siitä, kuka kirjoittaa lait ja milloin.”\nEhkä ei kannattaisi sittenkään nuolaista ennen kuin tipahtaa.\nHomoliitot saattavat voittaa huutoäänestyksiä, mutta perinteinen avioliitto voittaa kansanäänestyksiä! Kuten Yhdysvaltojen esimerkki voittopuolisesti osoittaa.\nNiinkin tuoreesti kuin viime vuoden toukokuussa Pohjois-Carolinan osavaltion kansanäänestyksessä peräti 61 prosenttia osavaltion asukkaista kannatti perustuslakilisäystä avioliiton määrittelemiseksi vain miehen ja naisen liitoksi, kertoi Helsingin sanomat verkkosivuillaan (HS 9.5.2012). Kannattajien riveissä oli muun muassa Billy Graham.\nRyan Anderson Heritage –säätiöstä kiteyttää Yhdysvaltojen tämän hetkisen tilanteen korkeimman oikeuden päätöksen jälkeen: ”Kaikissa 50 osavaltiossa kansalaiset voivat edelleen vapaasti keskustella, väitellä ja äänestää avioliitosta. Korkeimman oikeuden päätös ei tätä oikeutta ole vienyt.”\nKansalaiskeskustelu ja vaikuttaminen siis jatkuu Yhdysvalloissa. Peli ei ole pelattu.\n”Meidän tulee edelleen kertoa totuus avioliitosta miehen ja naisen välisenä liittona, joka tarjoaa lapsille oman isän ja äidin. Meidän tulee myös vaatia vaaleilla valittuja edustajiamme säätämään lakeja, jotka kunnioittavat tätä totuutta avioliitosta.”\nTähän meidän tulee pyrkiä nyt myös Suomessa.\nTunnisteet: ajankohtaista, avioliitto, homoseksuaalisuus\nTämä teksti kyllä hyvin selvensi suomeksi mistä oikeuden päätöksessä oli kyse. Yritin itsekin vähän suomalaismediaa tarkemmin, mutta pintapuolisesti selvittää itselleni asiaa jenkkimediasta, mutta koska kyse on niin tunteita herättävästä asiasta, niin näin selkeää selitystä ei tuntunut heti löytyvän.\nPS. En ainakaan itse löytänyt tekstistä irvailua kenellekään.\n4. heinäkuuta 2013 klo 7.47\nHeräsi yleisempi kysymys.\nMitä tapahtuisi, USAn Korkein Oikeus kumoaisi Roe v. Wade päätöksen? Tarkoittaisiko se, että koko maahan tulisi automaattisesti abortin täyskielto? Vai tarkoittaisiko se, että osavaltiot voisivat sen jälkeen päättää itse salliako abortti vai ei? Voiko tänä päivänä yksittäinen osavaltio laillisesti kieltää abortin? Tarkoittaako Roe v. Wade-päätös sitä, että kaikkien osavaltioiden tulee sallia abortti alueellaan?\nTämä Korkeimman oikeuden ja osavaltioiden välinen suhde on minulla ollut aina vähän hämärän peitossa. Mutta jos valaiset asiaa niin olisin kiitollinen.\n9. heinäkuuta 2013 klo 21.50


Riesa: Tiet etäisyyksiin vie\nViime viikolla Lotan treenit jäi kokonaan välistä, kun itse sairastelin, mutta maanantaina käytiin tekemässä vähän seuran normiryhmässä. Riesa teki aivan supermahtavanhienoja serpentiinejä, hienoin pieni! Torstaina käytiin hyvin pikaisesti tekemässä keppikulmia, mutta ei sujunut sitten yhtään. Kepit oli vähän ahtaassa välissä ja pientä ahdisti seinät ja mitähän vielä. Lisäksi palkkasin parit kontaktit.\nSunnuntaina sitten kisattiin. Nukuin pommiin ja matkaan lähdettiin kevyet 40min myöhässä aikataulusta, mutta ehdin kuitenkin hyvin lämpätä koiran sun muuta, eli vahingoilta vältyttiin.\nEnsimmäinen rata katkesi puoliväliin. Hylly tuli jo heti alussa, kun ilmeisesti olin heti kakkoshypyllä inasen myöhässä, minkä seurauksena Riesa hyppäsi hieman vinoon ja linjasi itsensä väärälle estelle. Nämä pitäisi ottaa paremmin huomioon rataantutustumisessa, aika usein tuo koira kun ei hyppää ihan niin kuin paras olisi...\nHyllyn jälkeen oli hienot itsenäiset kepit ja lähes mukiinmenevä päällejuoksukin, mutta sitten lopetinkinkin ohjaamisen. Kuvittelin, että Riesa hakee lähes automaattisesti puomin, mutta näinpä ei käynytkään. Siitä Riesa luki aan ja lähdettiin pois. Mulla tyhjeni ihan totaalisesti, olisin kyllä mielelläni jatkanutkin rataa, mutta en vaan nopeasti keksinyt, että mihin tuosta nyt sitten muka pääsisi :D\nToiselta radalta hyvä femma. Lopussa oli mitäkäs muutakaan kuin serpentiini kovasta vauhdista. Meinasi masennus jo etukäteen iskeä, mutta päätin etten kehittäisi siitä itselleni ongelmaa. Enkä kehittänyt! Riesa meni niin sulavasti ja näppärästi, ettei femma haitannut yhtään.\nVirhe tuli esteen ohittamisesta. Näin heti, että nyt se paahtaa ohi, olisi pitänyt ohjata edellinen muuri vielä tiukemmin ja aloittaa valssi aikaisemmin. Tämän jälkeen tuli huono niisto, mutta oli niisto kuitenkin! :) Erittäin positiiviset tunnelmät jäi, ei ollut taaskaan nolla kaukana!\nViimeinen hyppäri oli profiililtaan ihan kamala. Kaksi suoraa putkea vierekkäin johon aika monen matka tyssäsi. 56 koirasta vain 12 teki ylipäätään tuloksen ja nolliakin tuli vain 5. Me selvisimme pahimmasta ansapaikasta (videolla kun mennään toista kertaa oranssiin putkeen), mutta vähän myöhemmin olin vastakäännöksen kanssa aavistuksen myöhässä, enkä enää ehtinyt pussin jälkeen ohjaamaan takaakiertoon. Harmitti! Yleensä mua ei jaksa nämä melkein-nolla radat enää niin harmittaa, mutta tällä olisi ollut ihan mieltöntä onnistua.\nKyllä me vielä joskus ne viimeiset arvokisanollat rämmitään kasaan! 8) Ensi viikonloppuna juostaan Janakkalassa kolmen startin verran. Viimeksi tuli tupla, ja Riesalle se oli sopiva kisapaikka, jos vaikka viimekertainen ihme toistuisi.\nSen jälkeen hengähdetään ainakin hetki, ensi viikolla käydään juoksemassa vaan Lotan treenit ja muuten otetaan iisisti. Sen verran paljon ollaan aksattu tänä vuonna, että vähän täytyy levätäkin. Osteopaattiaikakin on taas varattuna, jännä nähdä onko aktiivisempi treenaus laittanut pientä jumiin, vai onko se yhtä hyvässä kunnossa kuin aina.\nLähettänyt Elena klo 23:25


Jandu: Golf -R- mk6 PnP & ProJetta -GT- Low`n´Slow - Sivu 3\nJandu: Golf -R- mk6 PnP & ProJetta -GT- Low`n´Slow\nMuut : Canyon bike\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 15 Kesä 2015 - 21:19\nPari kuvaa kaliksesta\nPaikkakunta : 04680\nMuut : Suzuki Hayabusa\nEx Kawasaki zx-6r\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 15 Kesä 2015 - 21:48\nEtukilven teline veks.\nAihe: Vs: Jandu: Golf -R- mk6 PnP & ProJetta -GT- Low`n´Slow Ti 16 Kesä 2015 - 7:18\nJuu juu. On vaan maalaamossa pitkät jonot johon veisin. Ei ennen Elokuuta kerkee. Täytyy vielä kysellä parista paikasta mut ei hyvältä näytä et sais sen tehtyy ennen Jämiä. Mut Onneks posti kiikuttaa päivittäin kaikkee kivaa Golffiin\nAihe: Vs: Jandu: Golf -R- mk6 PnP & ProJetta -GT- Low`n´Slow To 2 Heinä 2015 - 20:31\nHyvin ristiriitaiset fiilikset taas autohommien kanssa. Kova autokuume kiusannut joka onneks hiukan jo laskussa. Laitoin äkkinäisyyttäni auton myyntiin mutta aika hiljaista vielä ollut kyselyiden suhteen.\nAuton tekniikkaan on Stage 2+ osat kaikki haalittu kasaan, ja osa jo asennettu.\nKoko ajan kuitenkin mietin sitä Hybridi ahdinta. Sellaisella päästäisiin reilusti yli 400 hepan stage 3 ohjelmoinnilla.\nJarru päivitystä olen tiukasti miettinyt. Halvempiakin vaihtoehtoja on olemassa mutta kovasti aina kääntyy ajatukset Audi R8 jarruihin.\nAihe: Vs: Jandu: Golf -R- mk6 PnP & ProJetta -GT- Low`n´Slow Pe 3 Heinä 2015 - 8:03\nPidät itselläsi auton ja R8:n jarrut kehiin vaan\nAihe: Vs: Jandu: Golf -R- mk6 PnP & ProJetta -GT- Low`n´Slow Pe 3 Heinä 2015 - 20:52\nNiinhän siinä voi käydä\nMut Huomenna aamu kuus startataan Imatralta kohti Jämijärveä. Nähdään siellä kaikki!\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 6 Heinä 2015 - 13:32\nHieno viikonloppu takana. BigMeet 15' selvitty ja hyvä maku jäi suuhun reissusta. Kunniamaininta lämmitti kovasti mieltä. Tämä kesän tapahtumat menneet todella nappiin, ensin Kaliksesta Stance pysti ja nyt tämä Big Meet. Seuraavaksi auto nähtävillä Fitted Festissä. Nähdään siellä!\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 6 Heinä 2015 - 15:24\nTämä oli muuten hyvä livenä. Maininta meni ihan oikeaan osoitteeseen.\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 6 Heinä 2015 - 22:12\nNo nyt on upeita kuvia! Ja kuvan autojen takalasitarrat ei ole ostettu, ne on ansaittu!\nViimeinen muokkaaja, Jandu pvm Ti 7 Heinä 2015 - 14:45, muokattu 1 kertaa\nAihe: Vs: Jandu: Golf -R- mk6 PnP & ProJetta -GT- Low`n´Slow Ti 7 Heinä 2015 - 8:55\nTää on kyllä tosi onnistunut Ärrä-Golf! Enää ei tartte kun ton kilventaustan poiston keulalta, mutta se taiskin olla muutoslistalla jo.\nAihe: Vs: Jandu: Golf -R- mk6 PnP & ProJetta -GT- Low`n´Slow Ti 7 Heinä 2015 - 10:23\nKiitos Niklas! Kyllä Muutos Lista on erittäin paljon pitempi kun etupuskurin sheivaus. Katsotaan mitä saadaan ensi kesäks tehtyä jos auto ei kaupaksi mene.\nEilen kävin Jettaa ihmettlemässä. Pestiin ja purettiin keula valmiiksi auki joka jouduttaa tekniikan istuttamista paikalleen.\nJettaan tosiaan jos saisi ensi kesäksi laitettua 1.8 20VT koneen ja alle tulee BBS RS 17". Edellä mainitut jo hommattu. Ostos listalla vielä pussit KWn tolppiin ja niin suuret jarrut kuin 17" kasattavan vanteen sisään mahtuu (n.330mm).\n+ paljon OEM osia "tuning" osien tilalle\nAihe: Vs: Jandu: Golf -R- mk6 PnP & ProJetta -GT- Low`n´Slow Ke 22 Heinä 2015 - 22:17\nVihdoin Sain paremmat jarrut eteen hommattua. Pultteja joutuu huomenna lähtee metsästää ennen asennusta. Elikkä eteen Tulee uudet RS5/R8/Gallardon 8 mäntäiset satulat. Adpaterit jouduin hommaamaan niin hommasin sellaiset joilla pystyi kasvattamaan levyn halkaisijan 370x32mm. Elikkä Levyt löytyi Audi TTRS varaosanumerolla(r8 vakiona 365x34).\nKaikki paitsi adapterit on OEM laatua ja uutta osaa.\nTaakse täytyy miettiä vielä päivitystä. R8 systeemit tulee aivan pirun kalliiks jos joutuu kaiken uutena ostaa. toisaalta jos laittas RS5 330mm levyt vakio satulalla adapterilla.\nJa vanne puljailu vaan jatkuu...Vanhoja myyty, uusia ostettu ja jotain kunnosteltu.\nSoittolaiteita ois myös tarkoitus tässä hiukan vielä päivitellä.\nTässä vielä yksi suosikki kuvista mitä Jebzu on ottanut autosta:\nLinkki kuviin http://jebzu.kuvat.fi/kuvat/Muitten+kulkineet/Volkswagen/Golf/mk6+R/\nViimeinen muokkaaja, Jandu pvm To 23 Heinä 2015 - 12:46, muokattu 1 kertaa\nAihe: Vs: Jandu: Golf -R- mk6 PnP & ProJetta -GT- Low`n´Slow Ke 22 Heinä 2015 - 23:05\nKylläkyllä. Herkkua tulossa.\nAihe: Vs: Jandu: Golf -R- mk6 PnP & ProJetta -GT- Low`n´Slow Ke 22 Heinä 2015 - 23:17\nOn meinaan jöötit satulat kooltaan, kun tuollaisia oon kädessä pidellyt\nHyvältä näyttää ja tulevaisuus kuulostaa paremmalta!\nAihe: Vs: Jandu: Golf -R- mk6 PnP & ProJetta -GT- Low`n´Slow To 23 Heinä 2015 - 12:33\nHmmh kyllä ne R8 vakio levyt on ihan 365 mm Että ihan hirveesti et voittanu tolla modilla. Mutta hyvältä vaikuttaa! Ja kyllähän tää oikeestaan ne r8 hilut vaatis myös taakse vaikka ne vähän rahaa maksaakin\nAihe: Vs: Jandu: Golf -R- mk6 PnP & ProJetta -GT- Low`n´Slow To 23 Heinä 2015 - 12:46\nJoo...niin on. Mennyt numerot vaan väärinpäin. Voitin 5mm halkaisijassa, hävisin 2mm paksuudessa. Ja jonkun satasen levyn ja adapterin hinnassa. Vielä ei pääse asentelemaan. Satuloiden mukana ei tullut pitkiä m12 kuusiokolo pultteja joilla satulat tulee asennus adapteriin. Audilta joutui ottamaan 10€ kpl hintaa ja ne saan vasta ensi viikolla Toivottavasti osat muuten istuu autoon. Pitää varmaan huomenna mallata noita silti että kerkee hommata ensi viikolla osaa jos jotain vielä tartten.\nAihe: Vs: Jandu: Golf -R- mk6 PnP & ProJetta -GT- Low`n´Slow Pe 24 Heinä 2015 - 13:07\nKai satulat saa toisen värin niskaan, etteivät jää tylsän mustiksi??\nAihe: Vs: Jandu: Golf -R- mk6 PnP & ProJetta -GT- Low`n´Slow Pe 24 Heinä 2015 - 13:43\nHeh. Just vetäsin takasatulat kans mustaks. Eli kyllä ne nyt alkuun jää....Ei raaski uusia heti maalauttaa kun on niin nätit. Ens kesäks varmasti tulee muun väriset kunhan saan päätettyy mitkä takajarrut tulee. Ja mitkä vanteet ens kesänä alla pyörii. Syksyks on jo hommattu toiset 20" vanteet jos vaan mahtuu etujarrjuen kaa pyörimään. Eli väliaikaista kaikki on vain\nPaikkakunta : Parkstad\nMuut : 2-pyöräisiä\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 27 Heinä 2015 - 9:10\nAi se olikin sinulla tämä vanha gti-lehden projektiauto. Hyvä, että säilynyt harrastajalla. Minulla saattaisi olla kaipaamasi jarrupäivityskin tähän. 2000-luvun alun Seat Cupra R:n Brembo setti ollut hyllyssä varmaan 12 vuotta\nJa Golfikin näyttää hyvältä.\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 27 Heinä 2015 - 18:51\nNo perskule. Eiku kauppaa vääntämään. Laittelen siule YV:tä.\nAihe: Vs: Jandu: Golf -R- mk6 PnP & ProJetta -GT- Low`n´Slow Ti 28 Heinä 2015 - 21:30\nHienoa nähdä että tästä foorumille kirjottelusta on hyötyä. Sensein kanssa sovittiin jarru kaupat ja kovasti alkoi mennä jo vanne spekuloinnin puolelle\nVielä kun joku tarjoaa minulle edullista airliftin autopilot v2 niin alkaa olla Jettaan tosi hyvin osat kasassa.\nAihe: Vs: Jandu: Golf -R- mk6 PnP & ProJetta -GT- Low`n´Slow To 30 Heinä 2015 - 6:29\nÖöö.. mitkäs jarrut sulla siinä tekniikan luovuttaja Cuprassa on? Oisko samat?\nAihe: Vs: Jandu: Golf -R- mk6 PnP & ProJetta -GT- Low`n´Slow To 30 Heinä 2015 - 7:17\nVoisin ostaa sitten siitä luovuttajasta jarrut itelle?\nHyvältä näyttää kyllä ärrä!\nMihin ne lemmarit tuosta jetasta on menneet? Vieläkö siinä on se sisusta, joka oli aikoinaan?\nAihe: Vs: Jandu: Golf -R- mk6 PnP & ProJetta -GT- Low`n´Slow To 30 Heinä 2015 - 10:33\nSiinä tekniikan luovuttajassa ei ole bremboja vaan pienemmät mallit. Siinä uskossa minäkin ajelin kauas autoa hakemaan että saan myös ne jarrut kun tietämätön myyjä kuvaili jarrut "isoiks punaisiks". Eli Cupra R versiossa ainostaan ollut 305mm levyllä nelimäntä brembot. Tämän minäkin tajusin vasta liian myöhään. Sitä en tiedä onko tätä versiota koskaan myyty uutena suomeen. Mutta nyt minulla on ne kauan haluamani jarrut. Pelikkalle tiedoksi että ei noista minun autoista ole oikein järkeviä jarruja jäämässä yli. Ja Ne 198 LM pölyttyy tuossa sadan metrin päässä samzan autotallissa. On siellä paljon muutakin kivaa valmistumassa Fitted festeille\nAihe: Vs: Jandu: Golf -R- mk6 PnP & ProJetta -GT- Low`n´Slow To 30 Heinä 2015 - 22:37\nJarrut golffiin asennettu ja testiajettu. Tomii. Harmittaa vaan kun joutui sortumaan 5mm spacereihin ettei vanne ota satulaan kiinni. tilasin 3mm vielä, luulen että se riittä.\nTänään saapui myös Projettan sopivat Ibiza Cupra R uudet jarrut\n....Ja matkahuolto kiikutti myös tuollaiset Audin OEM 9x20 ET46 vanteet. En vaan vielä tiedä mihin ne laittas alle\nAihe: Vs: Jandu: Golf -R- mk6 PnP & ProJetta -GT- Low`n´Slow Su 2 Elo 2015 - 21:17\nAihe: Vs: Jandu: Golf -R- mk6 PnP & ProJetta -GT- Low`n´Slow Su 2 Elo 2015 - 22:52\nKyllä ne minun mielestä sitä väriä kaipaa, on niin kuin levystä puuttuisi pala, satulan kohdassa.\nAihe: Vs: Jandu: Golf -R- mk6 PnP & ProJetta -GT- Low`n´Slow Su 2 Elo 2015 - 23:06\nNo jo on taas itkemistä... Mä tykkään isosti, tässäkää ei välttämättä oo ollu aikaa maalailla noita satuloita, kun on kerran Jyväskylää tulossa\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 3 Elo 2015 - 0:36\nEi kuvasta pysty oikein sanomaan, livenä tulee varmasti hyvin esille.\nAika tiheään päivittyy tämä ketju, melkein joka kerta viestejä kun foorumilla käy\nAihe: Vs: Jandu: Golf -R- mk6 PnP & ProJetta -GT- Low`n´Slow Ma 3 Elo 2015 - 8:54\nm4kk3: en itke vaan sanoin mielipiteeni.\nJa tiedän jotta aika ei anna periksi nyt, mutta toivon jotta maalataan myöhemmin, koska muuten iso satula jää äkkiä huomaamatta.\nAihe: Vs: Jandu: Golf -R- mk6 PnP & ProJetta -GT- Low`n´Slow\n» duuk: Bmw E34 ///M5\n» Antsan Low&Slow Mikra k11\n» Tepin Old & slow Rolf 2.\n» l4t3z11: Seat Arosa Low&Slow


Lazy Dynamite: Going With the Flow\nOlen saanut diplomityön teon rullaamaan, mikä heijastuu suoraan blogiaktiivisuuteen. Onneksi olen myös alkanut pitää listaa asioista, joista haluan tänne kirjoittaa, niin eivät heti unohdu. :) Sain muun muassa mainion idean meikkikuvapostaussarjalle, joka liittyy musiikkiin.\nMusiikista puheen ollen: minulla kävi uskomaton mäihä, ja sain ilmaiset liput Flow-festareille, joten suuntaan ensi viikonlopuksi Helsinkiin. Alun perin en ollut menossa noihin juhliin (koska musiikkimakuni ja esiintyjätarjonta eivät täysin kohtaa), vaikka suurin osa ystävistäni suuntaakin sinne. Lippujen myötä mieleni muuttui, ja päätin vaihtaa maisemaa muutaman päivän ajaksi.\nHelsingin reissu tarkoittaa tietenkin myös meikkiostostelua. Tämän harrastuksen toteuttamiseen Oulu on vähän huono paikka, koska täältä ei löydy edes Sokosta, Kicksistä ja MACin ständistä puhumattakaan. Edellä mainittujen lisäksi aion pyörähtää Lushissa ja budjetin salliessa ehkä myös Make Up Foreverin puljussa, josta ostin keväällä huippuhyvän meikkivoiteen. MUFE:ä saa Oulussa muuten Tuccabajasta, jos jotakuta kiinnostaa.\nMACiltä tarvitsen Select Moisturecover -peiteaineen, jota en ole aiemmin kokeillut, mutta josta olen kuullut vain hyviä asioita. Pidän muutenkin enemmän nestemäisistä peiteaineista; nyt käytössä oleva Make up Storen peiteaine-trio ajaa kyllä asiansa todella hyvin, mutta koostumus on mielestäni vähän raskas. Lisäksi haluaisin kokeilla Mineralize Skinfinishejä, mutta en tiedä, onko niitä myynnissä tällä hetkellä. MACille tulee uusia kokoelmia tiheään tahtiin, mutta suurinta osaa tuotteista on myynnissä vain rajoitettu erä eivätkä ne päädy osaksi pysyvää peruskokoelmaa. :(\nLushilta haluaisin ostaa suihkuhyytelön ja saippuan. Kylpyammetta meillä ei onneksi ole, muuten saisin varmaan kulutettua kaupassa vähän liiankin suuren summan. MUS:lta ja MUFE:lta en oikeastaan tarvitse mitään, mutta meikkejä on myös ihana hypistellä. :)\nJa niin, olen tehnyt viime aikoina huippuostoksia täällä kotonakin. Lidlistä saa nimittäin maailman parhaita vanulappuja. :D Ne ovat ohuita eikä niistä tartu vanuhötöä silmiin meikkejä putsatessa. Lisäksi niitä on paketissa paljon (olisiko 120) ja ne ovat halpoja! Kävin hakemassa täydennystä viime viikolla ja ostin samalla kokeeksi saman Iseree-sarjan puhdistusmaidon. Ja kas kummaa, sekin on paras ikinä! Kaikista aiemmin testaamistani puhdistusmaidoista jää käytön jälkeen iholle rasvainen kalvo, josta en tykkää yhtään. Nyt tällaista ongelmaa ei ole, ja meikki puhdistuu todella tehokkaasti. Puhdistan meikkini iltaisin puhdistusmaidon ja vanulappujen avulla, jonka jälkeen pesen kasvot vielä erikseen toisella aineella. Aiemmin meikkiä on jäänyt vanulapuilla pyyhinnän jälkeen kasvoihin vielä melko lailla, mutta nyt ei enää juuri ollenkaan! Tykkään.\nEdit 25.8.09: Ei saa MUFE:a Tuccabajasta enää. :( Olisin eilen halunnut uuden meikkivoiteen, mutta se pitää nyt käydä hakemassa Helsingistä.\nEdit 9.1.2012: Viimeksi kun tarkistin, MUFE:n jälleenmyyjänä Oulussa on Goalas.\nLähettänyt .Nekku. klo 14.40\nTunnisteet: iseree, yleistä\nbubble 13. elokuuta 2009 klo 19.49\nSuosittelen Lushista Rockstar-nimistä vartalosaippuamöhkälettä. Vadelmaa<3\nNekku 14. elokuuta 2009 klo 17.17\nRockstar on kyllä aika ihana. Ja Godmother. Hummasin tänään MACille sen verran, etten vielä raaskinut ostaa Lushista kuin yhden suihkuhyytelön. Mutta onhan tässä vielä päiviä. :)\nMariela Sarkima 16. elokuuta 2009 klo 22.40\nToivottavasti oli onnistunut Helsingin reissu! Eilinen sää ainakin oli erittäin otollinen Flow-festaroinnille. Ja toivottavasti saisitte Kicksin pian Ouluun. Olin itse jokin aika sitten pienellä Suomiturneella ja huomasin ilokseni ketjun levinneen jo moneen kaupunkiin!\nNekku 17. elokuuta 2009 klo 16.49\nKiitos kysymästä, reissu oli kyllä mukava. Sunnuntaina tosin olin Lintsillä enkä festareilla, kuten alun perin suunnittelin. :) Oulun keskustaan tulee luultavasti lähivuosina uutta liiketilaa vähän enemmänkin, joten jospa ne meikkiostosreissut voisi sitten hoitaa vaikka pyöräillen. :D


Kotimaa Julkaistu 09.12.1999 21:24\nKuntien ja seurakuntien osuutta yhteisöverosta pienennettiin valtion hyväksi hallituspuolueiden ryhmänjohtajien aiemmin sopimalla tavalla. Verontilityslakiin hyväksyttiin ensi vuodelle valtion jako-osuudeksi 61,98 prosenttia, kuntien osuudeksi 36,39 prosenttia ja seurakuntien osuudeksi 1,63 prosenttia yhteisöverosta.\nMuutos tuo valtiolle arviolta 250 miljoonaa markkaa enemmän kuin hallituksen alkuperäinen esitys jako-osuuksista. Keskusta olisi halunnut pienentää kuntien osuuden leikkausta 400 miljoonalla markalla. Lisäksi keskusta ja kristilliset esittivät, ettei neuvotteluissa hyväksyttyä 100 miljoonan markan siirtoa seurakuntien osuudesta toteutettaisi. Tämä raha käytetään opiskelijoiden asumistukeen.\nOpposition esitys kaatui luvuin 119-57. Hallituspuolueet kasvattivat budjetin menoja valiokuntavaiheessa kaikkiaan 368 miljoonalla markalla. Rahoitusta haetaan myös erilaisilla pienillä säästöillä ja sätkätupakan veron korotuksella.\nPeräkamaripoikien sätkät kallistuvat\nTorstaina sisällöltään hyväksytty tupakkaverolain muutos tuo valtiolle lisää verotuloja 24 miljoonalla markalla. Sätkätupakan hintaa korotus nostaa noin 7 prosenttia. Uuden lain mukainen vero on 50 prosenttia vähittäismyyntihinnasta.\nSavukepaperista peritään niin ikään veroa. Sen suuruus on 60 prosenttia. Kristilliset olisivat halunneet nostaa muidenkin tupakkatuotteiden veroa. Keskustelussa arveltiin, että sätkätupakan veron kiristymisen maksavat etupäässä pienituloiset maaseudulla ja pienissä kaupungeissa asuvat vanhemmat miehet.\nValtiovarainvaliokunnassa oli jopa päätelty, että kyseessä on "peräkamaripoikien" vero. Keskustan Olavi Ala-Nissilä epäili, että joku voisi luulla veron iskevän suoraan keskustan peruskannattajakuntaan. Näin ei hänen mukaansa kuitenkaan ole, koska keskusta on "voimakas ja moderni yleispuolue".\nKuntaliitto arvosteli etukäteen yhteisöveron leikkaamista.\nLiiton valtuuston puheenjohtajan Mauri Pekkarisen mielestä yhteisöveron 250 miljoonan markan leikkaus heikentää kuntalaisten palvelujen laatua. Kuntaliiton mukaan hallitusryhmien sopimus lisää myös kuntalaisten eriarvoisuutta.\nLiitto varoittaa lisäksi valtiovaltaa uusista kuntien verotulojen leikkauksista esim. tupo-ratkaisun yhteydessä.\nMaanviljelijät protestoivat tukisuunnitelmia Tieto syövästä liian usein puhelimessa


Kysely: 100 euron pudotus kuukausituloissa aiheuttaisi ongelmia kolmannekselle pohjoispohjalaisista kotitalouksista | Kaleva\nKysely: 100 euron pudotus kuukausituloissa aiheuttaisi ongelmia kolmannekselle pohjoispohjalaisista kotitalouksista\nNoin kolmannes pohjois- ja keskipohjalaisista kotitalouksista epäilee, että tulojen putoaminen sadalla eurolla aiheuttaisi ongelmia heidän taloudelleen. Asia käy ilmi LähiTapiolan teettämästä Arjen katsaus -kyselystä.\nKyselyn mukaan ulkona syöminen ja matkustelu ovat asioita, joista tingitään ensimmäisenä tulojen pudotessa. Myös erilaisista viihde- ja suoratoistopalveluista säästettäisiin ensimmäisten joukossa. Asumiseen tai läheisten auttamiseen menevistä rahoista taas ei olla valmiita tinkimään.\nKyselyyn vastanneista 34 prosenttia sanoi heidän taloutensa sietävän korkeintaan sadan euron tulojen pudotuksen kuukaudessa. Tulojen supistumisen ollessa suurempi vastaajat kertovat olisivansa taloutensa kanssa ongelmissa.\nLähiTapiolan yksityistalouden ekonomisti Hannu Nummiaro kertoo, että sadan euron pudotus kuukausittaisissa tuloissa tuntuu sitä vaikeammalta, mitä pienemmät tulot ja sitä kautta kertyneet pahan päivän puskurit ovat.\n– Alle 20 000 euroa vuodessa tienaavista talouksista miltei kaksi kolmasosaa ennakoi ongelmia jo sadan euron pudotuksesta. Mutta huolet eivät rajoitu vain vähätuloisiin, sillä yli 85 000 euron vuosituloillakin kymmenesosa talouksista joutuu huolestumaan, että riittävätkö rahat, Nummiaro toteaa tiedotteessa.\nNummiaron mukaan koronavuosi on kyselyn perusteella ollut monelle suomalaiselle taloudellisesti raskas.\nPuolet vastaajista taas sanoi, että heillä tulojen pudotuksen kipuraja on enintään 200 eurossa. Vain 11 prosenttia vastanneista arvioi, että heidän taloutensa kestäisi yli 500 euron tulojen pudotuksen.\nKyselyn perusteella pohjois- ja keskipohjalaisilla on hieman muuta maata tiukempi näkemys kotitaloutensa sietokyvystä. Kaikista vastanneista noin joka kolmas oli sitä mieltä, ettei heidän taloutensa selviäisi ongelmitta enintään sadan euron tulojen pudotuksesta.\nLähiTapiolan teettämän Arjen katsaus-kyselyn toteutti Kantar TNS. Kysely tehtiin 9.-31.3.2020. Kaikkiaan kyselyyn vastasi 5243 henkilöä, joista Pohjois- ja Keski-Pohjanmaalla asuvia oli 301.\nKyselyn tulosten tilastollinen virhemarginaali koko aineiston osalta on 1,4 prosenttiyksikköä ja pohjoisen tulosten osalta se on 5,6 prosenttiyksikköä.\nKyselyt Pohjois-Pohjanmaa Kotitaloudet Säästäminen Talous


Kaurov ja Parviainen Finntriathlon Vierumäen voittoihin - Sportting.fi\nFinntriathlon Vierumäen perusmatkan voiton veivät Georgii Kaurov ja Erika Parviainen.\nMiesten perusmatkalla (1500 m uinti, 40 km pyöräily, 10 km juoksu) nähtiin tiukka kamppailu voitosta. Venäjän Georgii Kaurov voitti Juha-Matti Halosen 19 sekunnilla. Kaurovin loppuaika oli kova 1.57,52.\n– Kilpailu sujui hyvin ja odotusten mukaisesti. Tämä oli hyvä valmistava kilpailu tulevia pidempiä kilpailuja silmällä pitäen. Suomessa ja Finntriathlonin tapahtumissa on aina upea kilpailla, Kaurov totesi.\nToiseksi tullut TriathlonSuomen Juha-Matti Halonen lähti matkaan varovaisin odotuksin, sillä palautuminen kahden viikon takaisesta Tahkon SM-täysmatkasta oli vielä kesken. Kolmanneksi sijoittui SKB Racingin Tero Setola ajalla 2.00,51. Alle 23-vuotiaiden nopein oli Aqua Plus Triathlonin Joona Lehtonen ajalla 2.05,51.\nNaisten perusmatkalla nopein oli Helsinki Triathlonin Erika Parviainen, joka piti seurakaveri Maria Söderströmin takanaan 12 sekunnin erolla. Parviaisen loppuaika oli 2.18,25.\n– Kilpailu meni ihan hyvin, vaikka olen tottunut kisaamaan sprintissä. Nytkin ajoin aika-ajopyörällä ensimmäistä kertaa, mikä ehkä verotti hieman pyöräaikaa. Sain pidettyä Marian takana tiukalla loppurypistyksellä takana, Parviainen tuumasi.\nKolmas oli Turun Urheiluliiton Tuula Vesalainen. Naisten alle 23-vuotiaiden nopein oli TriathlonSuomen Maisa Tuliniemi.\nPäivän aikana ratkottiin myös nuorten supersprintin SM-mitalit. Nopeinta vauhtia 400 metrin uinnissa, 13 kilometrin pyöräilyssä ja 3 kilometrin juoksussa piti Someron Vesan Veikka Sarén, joka pysäytti kellot ajassa 42.17 voittaen 17-vuotiaiden SM-kultaa. 15-vuotiaiden SM-kultaa voitti Teisko Triathlonin Akseli Pitkänen.\nNaisten 15-vuotiaiden SM-kultaa voiton vei Oulu Triathlon & Cyclingin Elina Turunen. 17-vuotiaiden nopein oli X-tri Lahden Elna Rikkinen. 19-vuotiaiden sarjassa kilpailtiin Suomen cupissa. Naisten voiton nappasi triVATeamin Erika Pulkkinen ja miesten nopein oli Oulu Triahlon & Cyclingin Kalle Turunen.\nVierumäellä kilpailtiin perusmatkan ja supersprintin lisäksi myös sprinttimatkalla. Kaiken kaikkiaan viikonlopun lähtöihin osallistui 650 kilpailijaa, mikä on uusi osallistujaennätys. Viikonloppuna järjestettiin myös nuorten Tärkeänpaikanleiri, johon osallistui 14 nuorta lajin harrastajaa.\nLiitteenä perusmatkan voittajien kuvat.